Iragana amets, aurrera egiteko - Gipuzkoako Hitza\nIragana amets, aurrera egiteko\n2018, urtarrilak 26 Albisteak, Asteko Gaiak, gipuzkoa, Gizartea 630\nMarian Viaderok 28 urte daramatza irakasle, eta ezagutu ditu egoera okerragoak; hobeak ere bai. “Baina gauza bat esaten dizut: inoiz baino ordu gehiago sartzen ditut, bai eskolan eta bai etxean, iritsi behar dudan guztira iristeko”. Viaderok nabarmendu du iaz hasi zirela murrizketen aurkako mobilizazio eta grebak unibertsitatez kanpoko hezkuntza publikoan, baina aldarrikapenak lehenagotik datozela. “Murrizketa etorri da murrizketaren atzetik, eta dena irentsi dugu. Baina iritsi da garai bat non jada ez gauden prest gehiago irensteko”.\nViaderok dio hezkuntzako langileen aldarrikapenak askotarikoak direla; badaudela aldarrikapen ekonomikoak, baina horiek ez direla haien helburu nagusia. “Askotan esaten digute dena dela dirua, eta berdin zaigula beste guztia. Ez da egia. Diruarena ez da puntu nagusia. Guk 2009ko baldintzetara bueltatzea eskatzen dugu, ez gehiago”. Lehen zutena berreskuratu nahi dute. “Gela txikiagoak, laguntza gehiago ikastetxeetan, gaixotu eta hurrengo egunean ordezkoa izatea, 60 urtetik aurrera eskola orduak murriztu ahal izatea… eta baita galdu dugun %15eko erosahalmena berreskuratzea ere, 2010etik 2017ra izoztuta izan baitugu soldata”.\nZortzi urtez blokeatuta egon ostean, hezkuntzako mahai sektorialek bilera egin zuten joan den irailean. Sindikatuek hainbat eskaera jarri zituzten mahai gainean, eta EAEko Hezkuntza Sailak entzun zituen, baina ez zuten lortu akordioa erdiesterik. Sindikatuek iazko udaberriko protesten emaitza gisa ikusten dute bilera egin izana. Baina, bilera ez ezik, konponbidea nahi dute, eta akordioa behartu nahi dute mobilizazio gogortuz. Hezkuntzako langile guztiak grebara deitu dituzte martxoaren 14 eta 15ean eta ekainaren 12an. Tartean, sektoreka, aste osoko grebak egingo dituzte: irakasleek, apirilaren 23ko astean; heziketa berezikoek, maiatzaren 7koan; sukaldari eta garbitzaileek, 21ekoan; eta haurreskoletakoek, ekaineko lehen astean. Bi aldeek nahiko lukete greba ez egitea, baina ikusteke dago ea posible den hori eragotziko duen akordioa. Mahai sektorialak gaur du bilera.\nNegoziazioak alde batera utzita, hezkuntza arloan lan egiten duten hiru lagunek murrizketak nola bizi dituzten kontatu diote Gipuzkoako Hitza-ri. Oso argi dute Edurne Ugarte fisioterapeutak (heziketa berezia), Marian Viadero Lasarte-Oriako Sasoeta ikastetxeko Lehen Hezkuntzako irakasleak eta Arantxa Arrieta Donostiako Antigua auzoko Landetxe haurreskolako irakasleak: baldintzak nabarmen okertu dira. “Gureak ere bai, baina batez ere umeek pairatzen dituzte murrizketen ondorioak”, dio Arrietak.\nRatioak dira Viaderoren kezka nagusia. “Orain ohikoak dira 25 umeko gelak; lehen, kopuru horrekin, bitan zatitzen ziren gelak. Gainera, maiz gainditzen da 25eko topea: ume batek errepikatzen badu edo ikasturte erdian norbait etortzen bada, ez da bikoizketarik egiten”.\nIrakaslearentzat gainkarga dela dio, baina umeek ordaintzen dutela. Gero eta denbora gutxiago dute ikasle bakoitzari eskaintzeko; eta tartean premia bereziak dituen ume bat badago, irakasleak nekez erantzun diezaieke haren beharrei, “gainerakoak deskuidatu gabe”. “Gainera, hezkuntza arloko baliabideak gelaka kalkulatzen dira, ez ikasle kopuruaren arabera, eta, noski, gelak bikoizten ez direnez, ikastetxeek baliabide gutxiago dituzte ikasle gehiagori erantzuteko”.\nIragarritako ordezkorik ez\nOrdezkapen ezak ere kezkatzen du, eta asko. Garai batean, lehen egunetik ordezkatzen zituzten irakasleak; orain, bost egunera bidaltzen dute ordezkoa. “Gabonetatik bajan nago, eta, berez, Jaurlaritzak iragarri zuen urtarriletik aurrera LHko ordezkapenak lehen egunetik egingo zituztela. Bada, nire kasuan ez da bete. Bost egun pasatu arte ez zuten bidali nire ordezkoa”. Viaderok salatu du Hezkuntza Sailak hitza jan duela, eta “sekulako amorrua” sentitu zuela ikastetxean esan ziotenean ez zutela ordezkatu. “Beraz, nire ikasleek bost egun egin dituzte, orduero irakasle ezberdin batekin. Hori ikasleen kalterako dela ikusten ez duena…”.\nIrakasleek ere sufritzen dituzte horren ondorioak. “2010etik izugarri murriztu dira berez eskolak prestatzeko, materiala bilatzeko, ikastetxeko beste proiektuak garatzeko eta abarrerako ziren ordu horiek”. Batetik, Espainiako Gobernutik etorri zelako ordu horiek murrizteko agindua. “Eta Madrilek esaten duen guztia txintik esan gabe betetzen da hemen”. Baina, bestetik, ordezkatuak ez diren irakasleen geletan xahutzen dituztelako orduak. “Dardarka jartzen gara ikasketaburua gerturatzen den bakoitzean, gehienetan beste irakasle baten orduak betetzeko izaten baita”.\nHalaber, behin-behinekotasunari dagokionez, Viaderok adibide garbi bat eman du hezkuntzako irakasleen %40 behin-behinean izateak dituen ondorioez: “Gure eskolan, irailean, berria zen klaustroaren erdia. Horrela, asko kostatzen da ikastetxearen martxa hartzea”. Gaineratu du arazo hori konpontzeko ez dela nahikoa Eusko Jaurlaritzak egin eta agindu duena. “Hezkuntza Sailak esaten du oposaketak egin eta plaza berriak ateratzen dituela, baina ez da egia. Ez dituzte ateratzen atera ditzaketen plaza guztiak; justu-justu erretiroa hartu dutenen plazak kubritzeko lain, eta horrela ezin da konpondu arazoa”.\nAzpiegituretako inbertsioetan ere gabezia handia dagoela uste du irakasleak. “Duela bi urte, gure ikastetxeko Haur Hezkuntzako eraikinaren egiturak arazo bat izan zuen, eta, lanak egin bitartean, beste eraikin batera eraman zituzten”. Oraindik ez dituzte tokiz aldatu. “Eta, gainera, eraikin horretan itoginak daude, lurra oso labainkorra da… Konpontzeko abisua emana dago, baina badirudi ez dagoela dirurik”.\nHaur eskoletan, ezinean\nIrakasle titulazioa du Arantxa Arrietak, eta 0-2 urteko umeekin egiten du lan Haurreskolak Partzuergoan. Ez du irakasleek adina kobratzen, eta ez da haien opor egunetara hurbiltzen, baina bere kezka nagusia ez da hori. “Gustatuko litzaidake galdu dugun eros-ahalmena berreskuratzea, baina beste premia batzuk lehenesten ditut”. Haien eskakizun nagusia 0-2 zikloa doakoa izatea dela dio. “Bost ordukoa 160 euro ordaintzen da; hortik gorakoa, 208 euro; eta, gainera, janaria aparte. Horrek jende asko uzten du kanpoan”. Bestetik, gaixotzen diren hezitzaileak ez ordezkatzeak gaixotu egiten duela dio, eta hori dela partzuergoko langileen bigarren eskaera nagusia. “Okerrena da batzuetan ordezkatzen direla, eta beste batzuetan ez, eta, gainera, ez dakigula oso ondo zergatik den hori”.\nOso modu grafikoan azaldu du lankidea gaixotzeak haurreskola batean eragiten duena. “Jar zaitez gure lekuan. 0-1 urteko zortzi ume, edo 1-2 urteko hamahiru ume, eta, haiek artatzeko, zu bakarrik. Negarrez daudenak lasaitu, eta beste inor negarrez has ez dadin saiatu; kaka egin duenari fardela aldatu, pixa egin dutenek gehiago itxaron dezakete; bazkaldu aurretik nekatuta daudenak lokartu; bazkaltzeko prestatu eta bazkaria eman; etxera doazenak prestatu; gelditzen direnei berriro fardela aldatu, eta, gero, gainerakoak lokartu. Zuk uste duzu hori egin daitekeela bakarrik?”. Landetxen zortzi gela daudenez, halakoetan beste geletako hezitzaileek hiruzpalau ume hartzen dituztela azaldu du. “Baina ez da modua. Egokitzapenean asko errepikatzen dugu irakaslearekiko atxikimendua lortu behar duela umeak, eta garrantzitsua dela espaziora ohitzea; eta, bat-batean, irakasle bat falta zaie, eta beste gela batera eramaten ditugu beste irakasle batekin”.\nArrietak azaldu du deskribatutako egoerak “tentsio handia” sortzen duela. “Fisikoki ez zara iristen, baina emozionalki are gutxiago. Eta, noski, horrek eragina dauka zure umorean, zure pazientzian, zure erantzunetan, eta, azkenean, umeek ere antzematen dute hori; urduriago egoten dira askotan. Hori ez da kalitatezko zerbitzu bat ematea”. Arrietak dio ezin dela bermatu halakoetan umeen beharrak %100 aseko dituztenik. “Eta egia da umeak ondo egoten direla, baina horretarako guztiok oso ahalegin handia egiten dugu; eskatzen zaiguna baino askoz ere handiagoa”. Arrietak ezagutu ditu ordezkoak lehen egunetik jartzen zituzten garaiak, eta garai horietara itzultzea du amets.\nArreta banatu behar\nEdurne Ugarte fisioterapeuta da, eta Lasarte-Oriako Berritzegunean du plaza. Bere jarduna, ordea, Lasartetik hasi eta Ikaztegieta arteko zentro guztietan egin dezake, publiko zein pribatu. “Hamar bat ikastetxetara joaten naiz astero, eta beste dozena bat ikastetxe hilean edo bi hilean behin bisitatzen ditut, han dauden umeei jarraipena egiteko”.\nMugitzeko arazoak dituzten umeei laguntzen die Ugartek, eta horretan ari da 1996tik. “Murrizketak areagotu egin dira, baina guretzat lehenago ere baziren murrizketak”. Diplomaduna da Ugarte, HHko eta LHko irakasleak bezala, baina ez zaie maila bera aitortzen, funtzio publikoaren legeak hala agintzen duen arren. “Gu ez gara irakasleak, hezitzaileak gara, eta horrek esan nahi du hilean 300 bat euro gutxiago kobratzen ditugula”. Hori da mahai gainean duten eskaera nagusietako bat. “Irakasleei soldata izoztu zietenean, zaku berean sartu gintuzten gu, baina soldata parekatzerakoan ez dute hala egiten”.\nAdibideak jarri ditu Ugartek, erakusteko murrizketek umeei egiten dietela kalterik handiena: “1988an hasi ziren zentro berezietako umeak eskoletan integratzen, eta horretarako baliabideak jarri ziren. Ni sartu nintzenean, ume bat baloratu eta ikusten bagenuen egunean fisioterapia saio bat behar zuela, baliabideak eskatu eta egunero izaten zuen saio bat. Hori ezinezkoa da orain”.\nLasarte-Oriako Berritzegunean bi fisioterapeuta ari dira lanean orain, lanaldi eta erdi denera, eta euren eremu geografikoko behar guztiei erantzun behar diete. “Zer gertatzen da hurrengo urtean bost ume gehiago baldin badaude? Bada, aukera bat da itxaron zerrendan uztea, toki bat libratu arte, baina oso gogorra da hori; beraz, ahal den moduan moldatzen gara ume guztiak hartzeko. Zer egiten dugun? Bada, aurreko urtean bi saio egiten zituen bati, bat kendu. Hori ere gogorra da, eta ume horien gurasoek ez dute ulertzen askotan; normala da. Baina, behintzat, ez duzu inor kanpoan uzten”.\nMurrizketak murrizketa, Arrietak, Viaderok eta Ugartek ziurtatu dute umeei duten onena ematen saiatzen direla; eta, Hezkuntza Sailak konponbidean urratsak egiten ez baditu, hirurak kalera irtengo dira udaberrirako iragarritako mobilizazioetan.


10 maiatza, 2019 1+1, Iritzia 292\nAzken hilabeteetan hauteskunde kanpaina etengabe batean bizi naizen sentsazioa daukat. Apenas pasa dira bi aste hauteslekuetara joan ginenetik espainiar Estatuan nork ordezkatu nahi gaituen adierazteko, eta bi aste barru berriro joango gara bozak eskuetan ditugula, oraingoan gertuko ordezkariak aukeratzera. Hauteskundeak etorkizunari begiratzeko hitzordu bezala ikusten ditut, nolako geroa nahi dugun irudikatzeko ariketa garrantzitsu gisa. Irudipena dut, ordea, azken aldian iraganari begira jarri nahi gaituzten haizeak dabiltzala. Haize atzerakoi eta autoritarioak. Zorionez, gurean, Euskal Herrian, ahul dabil haize hori. Horregatik, despistatu gabe eta arriskuak begi bistatik galdu gabe, aurrera begiratzen jarraitzeko gonbidapena egin nahiko nuke. Batzuek etxean, kalean zein lantokian patriarkatuaren menpe nahi gaituzte emakumeak, guk ordea argi daukagu beste gizarte eredu bat nahi dugula eta sexismoari boteretze kolektiboarekin erantzun diogu. Etorkinak etsaitzat hartzera behartu nahi gaituztenen aurrean herrien arteko besarkada erraldoi batekin erakutsi dugu beste migrazio politika bat nahi dugula, giza eskubideetan oinarrituko dena. Aberastasuna modu justuan banatu nahi dugula, lan baldintza duinak nahi ditugula gure artean bizi diren guztientzat, osasuna eta hezkuntza eskubide ukaezinak direla… Erronka horien aurrean, neurri batean behintzat, ezberdin ari da erantzuten Euskal Herria. Gure etorkizuna guk erabaki nahi dugulako.\nDiozun bezala, gurean gutxi dira ideia atzerakoi horiek dituztenak, baina Estatuan asko izan dira. Beraiek uste zutena baino gutxiago; nik uste nuena baino askoz gehiago. Ezin dut digeritu Erdi Aroko ideiak dituztenak gure artean bizi direla. Atzerago joko dut: troglodita hutsak dira. Viggo Mortensen aktoreak gutun bat zabaldu du ideia horiek dituen alderdiak Eraztunen jauna trilogian antzeztu zuen Aragorn-en irudia erabili zuelako, eta ez zaiolako zilegizkoa iruditzen pertsonai horren ezaugarrien kontrakoak diren ideiak zabaltzeko erabili izana. Izan ere, Aragorn-ek Erdialdeko Lurraldeko arraza, ohitura eta hizkuntza guztien arteko elkarbizitza aldarrikatzen du. Sareetan zabaldu zen irudian heroiak borrokatzen zuen feminismoaren, hedabideen, korronte politikoen, banderen eta koloretako mamu baten kontra, LGTBI kolektiboari erreferentzia eginez. Sufritzen duenari beti umorea gelditzen zaionez, kolektiboak mamua iraintzat hartu beharrean, euren ikono bilakatu dute; ziur trogloditen tripako mina eragin dutela. Gurera itzuliz, alderdi horren aldeko bozka eman duten gutxi horiei eskatuko nieke enpatia pixka bat izateko, eta pentsatzeko zein gaizki sentituko diren emakumeak, atzerritarrak eta LGTBI kolektiboko kideak ikusten dutenean pixkanaka eraikitako bidean harriak erortzen ari direla. Baina jakin dezatela noizbait pauso bat atzera ematen badugu, indarra hartzeko besterik ez dela izango, eta harri guztiak gaindituko ditugula.\n« «Izalbira amaitzean partaide guztiak elkarrekin kontutan ikustea gustuko dut»\nAuzolanaren trilogia »


RSS - Ertzaintza - Segurtasun Saila - Eusko Jaurlaritza\nErtzaintzaren atariko informaziorako eta zerbitzuetarako sarbidea errazteko, RSS harpidetza-zerbitzu bat sortu da, erakunde honek argitaratzen duen informaziorako.\nNabigatzaile modernoak, hala nola Opera, Firefox edo Microsfot Edge, prest datoz RSS irakurtzeko eta RSS iturri batean harpidetu ahal izateko. Chrome bezalako beste batzuek irakurle bat behar dute. Aukerarik onena RSS irakurle lana egiteko programa espezifiko bat izatea da.\nHona hemen RSS irakurle herrikoien adibide batzuk:


naiz: agenda - Arrazakeriaren Kontrako Astea: ‘Bertakoak eta kanpotarrak: erresistentzia ehuntzen’\nArrazakeriaren Kontrako Astea: ‘Bertakoak eta kanpotarrak: erresistentzia ehuntzen’\n2017/03/21 - 2017/03/25\nArrazakeriaren Kontrako Astea martxoaren 21etik 25era bitartean izango da Iruñean, ‘Bertakoak eta kanpotarrak: erresistentzia ehuntzen’ lelopean.\nHilaren 21ean hasiko dira ekimenak, Almudena Carracedok zuzendutako ‘Made in LA’ dokumentalarekin. Amaitzean eztabaida bat egingo da. Martxoaren 22an, berriz, Bartzelonako Saltzail Ibiltarien Sindikatu Herritarrarekin topaketa egingo da, Lamine Bathilyren eskutik.\nBestalde, 23an, beste topaketa bat izango da protagonista, Lanzaroteko Las Kellysekin (hoteletako gelazainen elkartearekin), hain zuzen, Myriam Elizabeth Barrosen gidaritzapean. Hilaren 24ean, berriz, Bartzelonako Sindi Llare etxekolangillen eta zaintzaileen sindikatuko Isabel Escobarren txanda izango da.\nAzkenik, 25ean, arrazakeriaren eta xenofobiaren kontrako manifestazioa aegingo da 12:00etan, Gaztelu enparantzan. Amaitzean, 13:30ean, hamaiketako bat eskainiko da Nabarreria plazan.\nNabarrería, 25 bajo\nArrazakeriaren Aurkako Astearen egitaraua


Sanjuanetako egitaraua aurkeztu dute gaur - etakitto.eus\nSanjuanetako egitaraua aurkeztu dute gaur\nGaur goizean aurkeztu dute Sanjuanetako egitaraua Miguel de los Toyos alkateak, Patxi Lejardi Kultura-Euskara zinegotziak eta Jose Luis Gonzalez Kultura teknikariak. “Programak azken urteetako ildo beretik jarraitzen du”, alkatearen berbetan, eta “jai giroan pasa nahi duen jendez herria betetzea da asmoa”. Aurten, 100 urte betetzen dituen Norica, 50 urte betetzen dituen Armaginen Elkartea, Gimnasia Erritmikoko taldea eta Juanita Unzueta izango dira omenduak.\n33 kolektibok hartuko dute parte Sanjuanetako egitarauan eta dagoeneko 25 koadrilek eman dute izena ekintzetan parte hartzeko. Jaiek 215.000 euro inguruko aurrekontua izango dute eta ehundik gora ekintza antolatu dira, “nahiz eta zifra zertxobait moldatu daitekeen azken orduko aldaketekin”, adierazi du Gonzalezek.\nBi berritasun azpimarratu dituzte antolatzaileek. Batetik, ‘Marruko’ kainoia berriz erabiliko dela baimen guztiak lortu ostean. “Karga murriztu diogu eta eginkizuna berdin betetzen du”, Lejardiren esanetan. Bestetik, bederatzi urteren ostean Txistularien Alardea egingo da berriz.\nGatiburen kontzertua 17an\nAsteburuan ospatuko dira aurten Sanjuanak, baina astebete lehenago ere egongo da jai giroa herrian. Hilaren 17an, 23:00etan, Gatibuk kontzertua eskainiko du Untzagan, aurtengo kontzertu nagusia izango dena.\nBeste emanaldi musikalen artean Tokyo Brass Style (23an, 19:00etan, Untzagan), Lisker (23an, 23:00etatik aurrera, Untzagan), Jamaica Show (24an, 00:15etatik aurrera, Untzagan), Jainaga eta Narbaizaren erromeria (24an, 22:00etan, Untzagan), Imperial Elegancia Mexicana mariatxia (25ean, 19:00etan, Untzagan), eta Eibarko Cielito Musika Bandak, Aiko Taldeak eta Kezkak antolatutako BANDtzaldia (25ean, 19:30etan, Untzagan) egongo dira.\nAntzerkia, suzko erroberak eta gehiago\nUmeek ere jaiak gozatzeko zortzi kaleko-antzerki, umeentzako hiru parke, eta erraldoi eta buruhandien bi kalejira antolatu dira. Gainera, Txaltxa Zelaiko epaitegiko parkean kokatuko dira txikienentzako barrakak, “iaz Urkizun ez zutelako ondo funtzionatu”, alkateak azaldu duenez.\nIaz bezala, Pirotecnia Valeceak suzko erroberak eskainiko ditu 25ean eta, 24an, Caballer Fx Pirotecniakek botako ditu.\nMarmitako lehiaketa da Sanjuanetako beste ekintza klasiko bat eta Lejardik adierazi duenez, “izen-ematea zabalik dago oraindik Pegora eta Udaleko webgunearen bitartez”.\nEuskararen Plan Estrategikoa garatzeko sortu da ‘Eibarren AKEBAI’ plataforma eta, eibartarron parte-hartzea bultzatzeko asmoz, Guinness Errekorra gainditzeko erronka luzatu du hilaren 22an. “Sanjuanetako ekintza garrantzitsuenetakoa izango da, nahiz eta bizitza propioa izango duen”, De los Toyosen berbetan. 1.500 pertsona baino gehiago apuntatu dira dagoeneko eta, alkatearen ustez, ekimen honek jaiei hasiera ezin hobea eman ahal diote “daukan oihartzunarengatik”.\n« Jende Xumea elkarteak Zumba eta Bodycombat ekitaldia antolatu du zapaturako Gurasoak Berbetan Jaialdia eguenean »


Mari Karmen Etxebarria: “32 urtetan nire bizitzako parte bat izan da Sostoa Abesbatza” - etakitto.eus\nMari Karmen Etxebarria: “32 urtetan nire bizitzako parte bat izan da Sostoa Abesbatza”\nAurreko zapatuan Sostoa Abesbatzako Mari Karmen Etxebarria omendu zuten Untzaga Plaza hotelean egin zen afari-omenaldian. 80 lagun inguru elkartu ziren gehienak koristak eta korista ohiak. Mari Karmenek 32 urte luze egin ditu Jesus Mari Sagarnarekin batera Sostoa Abesbatza zuzentzen, eta hemendik aurrera bizitzako beste etapa bati ekingo dio. Omenaldian elkartuko diren musikazaleek Santa Zezilia eguna ospatuko dute Mari Karmenen ondoan, eta sorpresak eta malkoak ez dira faltako, seguru. Egun batzuk lehenago berarekin egon ginen.\n– 32 urte egon zara Sotoa Abesbatzari lotuta. Bihar omenaldia egingo dizute. Zelan sentitzen zara?\nNiri horrelako gauzak ez zaizkit asko gustatzen. Ez dakit bihar zer egingo didaten, eta ez dut jakin nahi. Emozionatu egiten naiz. Niretzako Sostoa Abesbatza oso inportantea izan da eta jarraitzen du izaten. Otsailean, Santa Ageda egunean laga nuen korua. Bizitza osoan musika irakasle moduan jardun dut lanean: lehenengo klase partikularrak ematen eta gero musika eskolan. Orain dela 11 urte jubilatu nintzen, baina astean bi aldiz Eibarrera etortzen jarraitu dut, Sostoa Abesbatzarekin lan egiteko. Azken urteotan Beasainen bizi naiz, eta azkenean, negu gorrian esaterako, gogorra egiten zaitzaidan Eibarrera etortzea. Hala ere, harremanetan jarraitzeko asmoa daukat. Orain dela gutxi Iurretan egon ginen kontzertu bat ematen. Hurrengo Santa Agedako kontzertua beti bezala zuzentzea espero dut, zelan ez! Ni ezin naiz Sostoa gabe bizi. Korurik gabe zerbait falta zaidala sentitzen dut.\n– Beraz, Sostoarekin harremanetan jarraitzeko asmoa daukazu.\nKorurik gabe zerbait falta zaidala sentitzen dut, eta ez dut uste korutik atera naizenik. Hau beste etapa bat da. Betidanik izan dut bitalidade handia, eskilarak oraindik antxitxiketan igotzen ditut… baina ez naiz bat ere gaztea. Ez dut uste koruarekin harremanak galduko ditudanik. Hasieran “exzedentzia” antzeko bat eskatu nuen. Azken aldian bidaia asko egin ditut: Berlin, Italia, Kanariar irlak, Islandia… Lagunekin eta familiarekin bidaiatzea gustatzen zait. Baina Jesus Marik ordezkoa behar duenean ni hor egongo naiz.\n– Zer eman dizu Koruak?\nKoruak poztasun handiak eman dizkit, baina baita etsipena ere. Gauzak ilusio handiarekin prestatzen dituzunean eta ez direnean zuk pentsatzen duzun bezala ateratzen… amorrua sentitzen duzu. Koruan jende zoragarria ezagutu dut. Beti egon da giro ona, eta leku askotan egon gara: Erroman Aita Santuaren aurrean kantatzen, Vienan, Parisen, Pragan… Lehiaketetan parte hartu izan dugu eta sari onak irabazi izan ditugu. Orain lehen baino gutxiago ateratzen gara. Gaur egun lan arloan bizi dugun egoerak ez du bat ere laguntzen, irteerak programatzea askoz ere zailagoa da. Bai Sostoan bai musika eskolan izan nituen koruan eta umeen bandan beti egon naiz jendearekin harremanetan, eta hau niretzako oso atsegina da. Zelan beteko dut Sostoaren hutsunea? Ez dakit. Ez da bakarrik kantatzearen kontua, jendearekin egin ditudan harremanak dira. 32 urte dira, astean bi bider.. Sostoako batzuk nirekin batera hasi ziren. Nire bizitzako parte bat izan da Sostoa eta nire senarrak oso ondo ulertu du hau.\n– Bizitza guztia musikaz inguratuta… zelakoak izan ziren hasierako urteak?\nJaiotzez gernikarra izan arren, 12 urte nituenean etorri nintzen Eibarrera bizitzera. Gernikan beti egon da musika zaletasun handia. Nire etxean denok ikasi dugu musika. Aittitta Guillermo organista zen Ereñon. Nire amak, oso ondo abesteaz gain, pianoa jotzen zuen. Sei anai-arreba gara eta denok ikasi dugu pianoa, eta beste ahizpa batek eta nik piano karrera daukagu. Denbora guztian kantatzen ibiltzen ginen etxean, bi ahotsetara gainera, ama soprano moduan eta ni kontralto. Oraindik, Gabonetan anaiaren etxean elkartzen garenean, familia guztia kantatzen aritzen gara. Nire ahizpa txikiak nirekin ikasi zuen. Gernikan jaio arren, ni beti sentitu naiz eibartarra; herri hau zoragarria da. Hasieran piano klase partikularrak eman nituen. Orain, denbora pasatzerakoan, batzuekin gogorra izan naizela konturatzen naiz, oso exijentea izan naiz. Donostiako kontserbatoriora joaten ginen azterketak egitera, eta han, bost minututan, urte osoan ikasitakoa demostratu egin behar zuten ikasleek, epai-mahai baten aurrean. Presio handia zegoen. Oso ondo prestatuta eraman behar zen dena, oso gogorra zen. Batzuekin garai hartan gogorregia izan nintzen, hori bai, oso nota onak ateratzen zituzten! Musika eskolan desberdina izan zen, ez dauka zerikusirik, ez dago horrelako presiorik.\n– Jesus Mari Sagarnarekin batera hasi zinen eta berarekin jarraitu duzu elkarlanean urte guzti hauetan.\nJesus Mari eta ni aspaldiko lagunak gara. Pianoaz gain, zeharkako flauta eta konposizioa ikasi nuen, eta Jesus Mari eta Antton Valverderekin Donostiara joaten nintzen Escuderorekin konposizioa ikastera. Beraz, gure arteko harremana aspaldikoa da. Elkarrekin hasi ginen koruan 1984an. Santa Ageda eguna zen, entsaioak Udaletxean izaten ziren. Urte guzti hauetan Jesus Mariren laguntzailea izan naiz. Berak ezin izan duenean egon, hor egon naiz ni. Inoiz ez naiz gutxiago sentitu, berarentzako ni beti izan naiz berdina, eta beti izan dut oso tratu ona. Koruaren aldetik ere beti errespetu osoa sentitu dut. Kontzertuak Jesus Marik zuzendu ditu beti eta ni irteeretan eta kaleko kontzertuetan ibili naiz gehiago. 32 urtetan ez dut huts egin. Entsaioak taldeka egiten genituen (tenoreak, sopranoak, baxuak, kontraltoak), eta ni beti baxuen taldeaz arduratu naiz. Asko akordatzen naiz “nire” baxuekin. Kabreoak ere izan ditut, erritan egin izan diet, baina oso ondo konpondu gara. Eurekin oso harreman berezia daukat, eta korukoak ohituta daude; badakite ni kanpora noanean eurendako opariren bat ekarriko dudala.\n#Jesus Mari Sagarna#Mari Karmen Etxebarria#musika korala#omenaldia#Sostoa\n« Ramoncin: “Oilasko frijituaren erregea? Egun gutxi barru AEBtako presidente izendatuko dute” Ipur eta Depor tabernek jaso dute Pintxo Onenari Saria »


Estibaus » Barrutiari buruzko bilera deialdia\n« Altzako maiak\nEl mercado de Herrera »\nBarrutiari buruzko bilera deialdia\n2012, Ekainak 1\nJoan den azaroan Donostiako udalbatzak Altza barrutia antolatzeko batzorde bat sortzea erabaki zuen. AHM sortzez eta asmoz Altzaren ibilbide historikoarekin arduratuta dagoen kultur elkartea da, eta, ondorioz, barrutiaren gaian ere ezin du lekuko soila izan eta bai, ordea, eragilea, bere planteamenduak landuz eta gizarteratuz. Horretarako, elkarrekin gaiari heltzeko, bilera batera deitzen dizuegu AHMren bazkide eta adiskideei. Bilera ekainaren 7an izango da, osteguna, arratsaldeko 7:00etan Tomasenen.\nBileran jorratuko ditugun gaiak hauek izango dira:\nBarrutiaren nondik norakoa eta oinarriak.\nLan talde baten eratzea.\nEstibausen bertan atal bat prestatu dugu, “Altza Herria - Barrutia“, gai honi buruzko dokumentazioarekin.\nGure ustez gai honek auzokideen parte hartze zabala eskatzen du eta, beraz, bilera hau lehen urratsa baino ez da, mintegikideen artekoa, eta beste eztabaida-lekuetan jarraipena izatea espero dugu. Bidean topatuko gara.\nEtiketak: AHM, barrutia\n(2021, Apirilak 13)


Aita Menni Kirol Elkartea goi mailako lehian aritu da lehendabizikoz | Red Menni\nAita Menni Kirol Elkartea goi mailako lehian aritu da lehendabizikoz\nAlberto Mesoneros kirolariak sevillan jokatu berri den espainiako boccia txapelketan parte hartu du. Hemendik zorionak ematen dizkiogu, eta aurrerantzean zorterik onena opa diogu bere kirol ibilbidean; ez da oso ohikoa urte bat prestatzen aritu ondoren estatu mailako lehiaketa batean bere merituengatik sailkatzea eta bi garaipenekin etortzea. Carlos Cañetek, Aita Menniko begirale eta abentura honetan izan duen laguntzaile pertsonalak, esperientzia handi horren berri eman digu.\n– Alberto Mesoneros Sevillan uztailaren 7tik aurrera jokatu den Espainiako Boccia Txapelketan sailkatzea lortu du; mugarri garrantzitsua gure ADAM-Aita Menni Kirol Elkarteko kirolarientzat. Nola iristen da horraino?\nAlbertori dagokionez, Espainiako Lehiaketan sartzeko aukera bakarra zen bere kategorian Euskadiko txapelduna izatea.Hurrengo edizioetarako, dagoeneko estatuko txapelketa batean sartu denez, ez du behar izango Euskadin lehen postuan geratzea.Halere, lehen postuetan kokatzeko borrokatuko da.\n– Merezi al du hainbesteko esfortzu?Zer inpresio ekarri du Albertok?Eta zuk, begirale moduan?\nAlberto, itzuleran, Birjinetxe egoitzan geratu zen, oraindik ere eztitan zegoela, ez zuen barneratzen lau egunetan bizi izandako guztia.Badakit pixkana-pixkana kontatzen ari zaiela bere poz eta bizipenak Birjinetxeko lagun eta profesionalei.Neu, begirale naizen heinean, pozarren nago kirol emaitzekin: bi garaipen eta bi galdu ditu, eta hori, lehen lehiaketa izanik, eta kirol horretan urtebete bat baino eman ez duelarik, oso emaitza bikainak dira.Gero, kirolez kanpoko arloan, oso ongi pasatu dugu, beste kirolari eta begirale batzuekin egon gara geure bizipenak elkarri kontatuz, lagunak egin ditugu, Alberto lehen aldiz ibili da abioian… Dena berria izan da Albertorentzat, eta, esperientzia berri horiek guztiak gorabehera, emaitza ezin hobeak lortu ditu.\n– Esaten denez, garrantzitsuena parte hartzea da.\nAlbertorentzat txapelketa hau goi mailako lehiarekin izandako lehen harremana izan da.Urrats erraldoia egin du, ipar zonako lehiatik estatu mailako lehiara.Garrantzitsuena izan da tamaina horretako lehiaketa bat bizitzea, hurrengoetarako esperientzia hartu ahal izatea.\n– Baina, nola joan da lehiaketa?Zein izan dira emaitzak?Parte hartzaileen maila altua zen?\nLehiaketa kontrako egoera batekin hasi zen, txapelketako onenetako eta buruetako batekin lehiatu beharrarekin hasi zen.Horregatik, eta lehen partidako urduritasunagatik, lehen partida galdu genuen.Bigarrena beste kontu bat izan zen: Albertok irabazi zuen aragoitar neska batekin aurrez aurre lehiatuta. Hirugarren partidan emaitza negatiboa ekarri zion Albertori, txapelketa hauetan esperientzia ez izatearen ondorioz, Euskadiko finalean Albertorekin finalista aritu zen jokalari baten kontra jokatu baitzen.Partida horren irabazlea, Gipuzkoako Aspaceko Mario, Espainiako Lehiaketako txapelduna zen.Azkenik, eta azken partida jokatzeak ematen duen lasaitasunarekin, zalantzarik gabe, partidarik onena jokatu zuen.Irabazi egin zuen, eta kontrarioa maila altua zutenetako bat zen, eta gainera etxean jokatu zuen.Oso zapore ona utzi zigun.\n– Nolabait, esperientzi adibide bat da, Albertoren inguruan dibertsitate funtzionala duten lagunekin konpartitzen da?\nZalantzarik gabe, orain dela urte bat inolako kirolik egiten ez zuen baten esperientzia, urte bateko esfortzuaren ondorioz estatu mailako txapelketa batera bidaiatzen lortu duen baten esperientzia, adibide bat da, lan eginez eta saiatuz gauza handiak lor daitezkeela erakusteko. Entrenamenduetako lagunek eta egoitzako lagunek beraiek ere hurbiletik bizi izan dute esperientzia hori.Albertoren partida guztiak eta aurreak aurkitu ditugun zailtasun guztiak kontatu ditugu; zailtasun horiek egundoko balentria bihurtu dira, lehendabizikoz abioian bidaiatzearena bezala.\n– Lehiaketa ofizialetan berriro parte hartzeko gogoz?\nEspero dut Albertorentzat hau kirol ibilbidearen hasiera izatea, eta entrenatzen eta lehiatzen jarraitzea, oraindik asko hobetu dezake bere jokoa eta.Neuk esana da, eta leh8iatzen ikusi zuten epaile eta entrenatzaile guztiek esana da.Ez da oso ohikoa izaten entrenatzen hasi eta lehen urtera bere merituengatik estatuko lehiaketa batean sailkatzea eta bi garaipen lortzea.\n– ADAMez gain, zer erakundek erraztu dizkizuete gauzak?\nAlberto iritsi den lekura iristeko lana ezinezkoa izango zen Aita Menni Ospitalearen eta Birjinetxe egoitzaren laguntzarik gabe.\n– Albertorentzat boccia da bere kirola, zergatik?\nAlbertok boccian aritzeko ezaugarriak betetzen ditu.Denok ezin gara kirol diziplina horretan lehiatu, ezaugarri jakin batzuk dituzten kirolarientzat da, eta, kasu honetan, berak betetzen ditu, eta horregatik gainditu zuen lehen egunean sailkapen medikoa eta BC1 kategoria eman zioten.


Aterpeko langileen datuak eskatzea salatu dute sindikatuek - Gasteiz - Alea.eus\nErredakzioa 2019-01-09 09:29\nGasteizko Gaztetxean istiluak jazo ziren urtarrilaren 1ean. HALABEDI.EUS\nUdalak langileen datuak eskatu ditu Gaztetxean jazotako istiluen harira.\nELA, LAB eta ESK sindikatuek eta Arabako HIESaren Aurkako Batzordeak salatu dute Gasteizko Udalak iragan urtarrilaren 1ean lanean egon ziren Aterpe zerbitzuko hezitzaileen datu pribatuak eskatu eta zabaldu dituela. "Gasteizko Udalaren Politika Sozial eta Osasun Publikoko Sailak, Inklusio Sozialeko arduradunaren bidez, 2018ko abenduaren 30etik 2019ko urtarrilaren 2an lanean egon ziren langile guztien izen-abizenak helarazi ditu. Pribatuak diren datu hauek Administrazioari pasatu dizkiote Datuen Babeserako Legea urratuz" esan dute sindikatuek.\nEnpresa-batzordeak gogoratu du Udalak kontrata baten bitartez kudeatzen duela Aterpea, eta horrenbestez ezin duela pribatua den informazio hori elkarbanatu. "Inolako agindu judizialik tartean egon gabe, Gasteizko Udalaren Politika Sozial eta Osasun Publikoko Sailak informazio-eskaria egin du Aterpe Gaueko Zentroko hezitzaile taldearen datu pertsonalen inguruan, urtarrilaren 1eko goizeko gertakarien inguruko ikerketa egiteko".\nOhartarazi dutenez, Gasteizko Aterpe zentroan lanean ari diren lagunen kontrako "sorgin-ehiza" bat abiatu du Udalak, Gaztetxean gertatutakoa jasotzen duen bideo bat grabatu eta zabaltzeagatik. Horren harira, Aterpe zentroko enpresa-batzordeak esan du ez dutela onartuko Aterpeko langileak izatea "pasa den urtarrilaren 1ean egindako zentzugabekeria errepresiboaren errudunak".


Ibilbidea | KOBAZ KOBA TRAIL 2018 mendi lasterketa, Zestoa. Gipuzkoa\n25 Km Zaldei bidea eta 15 Km Artzei bidea\nKOBAZ KOBA TRAIL bi probaz osatua dago: Artzei bidea (15km) eta Zaldei bidea (25km). Ibilbide osoak “8” baten forma hartzen du, Zestoako herria erdian geratzen delarik. Zestoako lurretan, azken izotz aroan, paleolitoaren amaieran, lehen gizakiak bizi izandako hainbat koba aurkitzen dira, non gizaki haien aztarna material ugari eta labar arte ikusgarria aurkitu diren. Lasterketaren ibilbidea berauetatik igarotzen da, kobazkoba lehen gizakienak izan zitezkeen bideak jarraituaz.\nArtzei bidea eta Zaldei bidea Ekain kobazuloan (Ekain koba, 2008an UNESCOk Gizateriaren Ondare izendatua) aurkitzen diren eta izen berbera duten bi galerien omenez izendatu ditugu. Artzei, Izotz Aroan Zestoa inguruko leizeetan bizi ziren hartz haien omenez, eta Zaldei, zaldien erresistentzia eta edertasuna aintzat hartuaz.\nKRONOLOGIA: 14.000-13.000 urte “Zaldi multzorik perfektuena labar arte guztian” 2008an UNESCO-k Gizateriaren Ondare deklaratua. Debako udalerrian kokatua, bertan “zaldi multzorik perfektuena [...]\nKRONOLOGIA: 22.000-20.000 urte Milaka urteetan zehar erabilitako ehiza eta erritual gunea. Debako udalerrian aurkitzen den haitzulo xarmanta, Azkoitiko Munibe Arkeologia Taldeko kideek aurkitu [...]


Laugarren garaipena trabatu egin zaie denei - Debagoiena - Goiena.eus\nLaugarren garaipena trabatu egin zaie denei\nXabi Urzelai 2017-10-06 06:00\nOhorezko Erregionalean lider dauden Ordiziak, Bergarak, Aretxabaletak eta Tolosak berdindu egin dute asteburuan, inor ez da izan laugarren garaipena eskuratzeko kapaz. Mondrak, berriz, galdu egin zuen Zarautzen. Asteburuan, hirurek jokatuko dute etxean.\nOhorezko Erregional mailako ordezkari guztiek etxean jokatuko dute asteburuan, eta joan den asteko jardunaldi apala zuzentzen ahaleginduko dira denak. Mondrak (6 puntu), esaterako, domekan (16:30, Goiena Telebista) jokatuko du Mutrikuren (4 puntu) kontra, ordurako jokalariek Maritxutako ajea gaindituta izango duten esperantzarekin. Sarritan, biharamunarekin egiten dira partidu onenak. Bada, joan den astean Zarautzen zelaian galdu eta gero, Mutrikuren kontura batu gura dute ligako hirugarren garaipena.\nSan Migel jaietako ajearekin edo barik, baina Aretxabaleta (10 puntu) puntu batekin itzuli zen joan den astean Zumarragatik, eta Bergarak (10 puntu) ere ez zuen garaipenik lortu. Kategorian aurrealdean dabiltzanetako inork irabazi ez zuenez, aurrealdean jarraitzen dute bi horiek, hamar puntu batuta.\nHala, liga makal hasi duen Beti Gazteren bisita izango dute aretxabaletarrek domekan Ibarran (16:30), eta Bergarak lau puntu batu dituen Mutrikuren kontra jokatuko du zapatuan Agorrosinen (16:30).\nLeintz Arizmendiren erreakzioa\nLeintz Arizmendiko neskek formalago ibili beharko dute gaur, ezinbestean, gainera, Oiartzunen kontrako norgehiagoka bihar 15:30ean jokatuko dute-eta, Oiartzunen bertan. Bi taldeek launa puntu dituzte, eta norgehiagoka lehiatua izango dela aurreikusi daiteke, joan den astekoa modukoa.\nIzan ere, joan den astean Barakaldoren kontra batutako puntuak balio handia du, Tituren eta Ezkurraren neskek atzetik aurrerako bidea egin eta Barakaldok egindako 0-1ekoari erantzuteko kapaz izan ziren eta (1-1).\nErregional Preferentean derbia\nErregional Preferentean Bergarak eta Aloña Mendik seina puntu batu dituzte orain arte, eta sailkapenean aurrealdean dabiltza. Koska bat beherago daude zapatuan derbia jokatuko duten Antzuola eta Mondra (16:30, Estala). Hain zuzen, Antzuola da jardunaldi honetan etxean jokatuko duten ordezkari bakarra.


Eraikuntzak, zertarako? - Calasanz Santurtzi\nEraikuntzak haurtzaroan zehar umeen mugimen-gaitasunak garatzea eta motibazioa ezagutzeko tresna dira, beren sorkuntzez jabetzen. Horrek autoestimua eta segurtasuna lantzen eta garatzen ditu, antolaketan, lehentasunen ezarpenean eta ordenean lagunduz. Horrek guztiak gertakizunen zergatia eta zertarako ulertzen laguntzen die.\nCalasanz-en, adin bakoitzera egokitzen zaizkie materialak koloreetan eta formetan oinarrituz. Hazten doazen heinean, materialak handitzen eta konplexuago bihurtzen dira. Eraikitzeak sorkuntza, sormena, saiakera eta errorea eta pilatzea dakartza. Hau da, ikaskuntza kognitiboak eragitea, garapen psikomotorra, soziala, sentsoriala eta emozionala bultzatuz.\nLaburbilduz, joko horiek honako ekarpen hauek egiten dizkigute:\nBegi eta eskuenb arteko koordinazioa\nAntolaketa eta plangintza\nAutoestimua eta segurtasuna indartzea\nBeraz, eraikuntzen jolasek funtzioen estimulazioa ematen digute, eta horrek haur bakoitzaren garapen osoa errazten du lanean ari den unean, eta ondorengo garapenetarako entrenamendua ematen du ere.\nCategory: Haur hezkuntza 11 martxoa, 2022\nPreviousPrevious post:El alumnado de FP viaja para realizar sus prácticas en empresa con la beca ErasmusNextNext post:Keu Agirretxearen bisita


Aldizkari bildumagarri bihurtu nahi du Elkoko Euskal Etxeak bere jaietako programa, euskal familien argazki eta istorioak bilduz\nKluba, bazkide kopuru aldetik, txikia izanagatik, badute etorkizun nahiko ziurra, hiru ume dantza talde baitituzte Elkon (Argazkiak: E.B.C.)\nElkoko aurtengo Euskal Jaietara hurbilduko direnek festen programa ere etxera eraman nahiko dute, urtero bezala. baina euskal etxe antolatzailea aldaketak ari da prestatzen eta bilduma egiteko moduko aldizkaria bihurtu nahi du, euskal familien argazki, informazio eta historiak bertara bilduz. Cassandra Torrealday da proiektuko arduraduna eta, EuskalKultura.com-i esan dionez, jendeak gozatu eta bertako euskaldunez gehiago jakiteko modua da, Klubak bide batez diru pixka bat biltzen duen bitartean.\nElko, AEB. Elkoko Euskal Etxeko aurtengo jaialdia uztailaren 1etik 3ra bitartean izango da, baina Klubeko arduradunak ari dira dagoeneko lanean programan. “Herriko euskal familien istorio eta argazkiak batzen gabiltza, iragarki eta programarekin batera atera ahal izateko”, esan du Torrealdayk. Duela aste bi jarri zuten iragarkia Euskal Etxeko webgunean eta, oraindik erantzunik jasotzeko goiz samar bada ere, ziur da bera jendeak parte hartu nahi izango duela: “1.500 ale inguru inprimatuko ditugu, etxean gordetzeko moduko aldizkari tankerarekin”.\nHonen bidez, dirutxoa ere jaso nahiko luke Euskal Etxeak, norbere sendiaren historia publikatua izatearren 100 dolarreko ekarpena eskatuko baita. Diru hori eta, enpresek, iragarkiengatik ordaintzen dutena, oso iturri garrantzitsua izango dira Klubarentzat. “Eta zinez uste dut iragarki gehiago jasotzeko moduan izango garela, enpresek ikusiko dutelako jendeak gorde egingo dituela aldizkariak”, gehitu du. Ideia hau, baina, ez dute Elkon asmatu, Winnemucca-ko euskal jaira joan zen elkotar batek ikusi eta beren euskal etxekoei esan zien. Ikusiz ikasi.\nTorrealdayren ustetan, sozialki ere positiboa izango da hau, euskal familiek bata bestearen berri izango dutelako, modu sakonago batean, bai eta euskaldun ez diren elkotarrek hobeto ezagutuko dituztelako bertako euskal jatorriko familiak.\nGaur egun, 350 bat bazkide ditu Elkoko Euskal Etxeak, tartean, hiru ume dantza talde.\n*Zure familiaren historia eta informazioa partekatu nahi baduzu, deitu Cassandra Torrealday-ri [(775) 223-3178] edota emaila idatzi egiozu ctorrealday@gmail.com helbidera


Aste Santua 2014ko eguraldia | Larunbata, igandea eta astelehena | EITB Eguraldia\nAste Santua 16 gradurekin eta euritan amaituko da\nIgandean, euri zaparradak botako ditu eta giroa, oro har, hotzagoa izango da.\nArizkun. Argazkia: Juan Lameirinhas.\nAste Santuaren azken egunetan, eguraldi freskoa izango da: 16 graduko tenperatura maximoak egongo dira, eta euria ere egin lezake, Euskalmet Euskal Meteorologia Agentziak bere webgunean iragarri duenez. Larunbat arratsaldean hodeiak sartu dira, zerua estalita geratu da eta gauean euri apur bat egin du han eta hemen. Igandean, ildo beretik jarraituko du eguraldiak, eta astelehenean ere, eguerditik aurrera batez ere, zaparrada batzuk botako ditu.\nIgandean, zaparrada batzuk botako ditu eta giro hotzagoa izango dugu. Hodei gehiago ikusiko dugu zeruan, eta tarteka zaparradak botako ditu, batez ere egunaren lehen partean. Arratsaldean, berriz, ostarteak zabalduko dira, eta oro har ateri eutsiko dio. Tenperaturari dagokionez, altuenak 15-16 ºC ingurukoak izango dira kostaldean, eta 12-14 ºC ingurukoak, barnealdean.\nEta astelehenerako goiz lasaia espero dugu, baina arratsaldean eta gauean euria egingo du. Goiz partean, oro har, ateri eutsiko dio eguraldiak. Arratsaldean zerua estalita geratuko da eta zaparradak botako ditu. Noizbehinka trumoi-ekaitzak jo lezake, gainera, bereziki barnealdean. Haize ahula ibiliko da goizean, norabide aldakorrekoa, baina arratsaldean iparrera egingo du. Tenperatura maximoak 12-15 ºC-ren bueltan geratuko dira lurralde osoan.


Abestia eta bideoklipa estreinatu ditu Tsunami Demokratikoak\nZenbait artista kataluniarren artean egin dute 'La força de la gent' abestia. Datorren aste hasierarako espero da lider subiranisten auziko epaia.\nAbiy Ahmed Etiopiako lehen ministroari eman diote Bakearen Nobel saria\nEtiopiaren eta Eritrearen arteko gatazkari amaiera eman zion hitzarmena bultzatzeagatik saritu dute.\nTurkiaren inbasioa Rojavan\nErdoganek, kritikak gaitzetsi, eta Siriako kurduen aurkako erasoak gogortu ditu\nTurkiako presidenteak mehatxu egin dio EBri «3,5 milioi siriar» bidaliko dituela Europara. Ankarari aire eremua debekatzeko eskatu dute kurduen ordezkariek Bruselan\n«Atzo arte heroiak zirenak gaur ezin dira ikusezinak izan»\nTurkiaren erasoaldia gelditzeko laguntza eskatu du YPJko kideak, baina uste du «kaleetan manifestazioak egitea» ez dela nahikoa. «Inportantea da botere lekuetara joatea».\nGerrak jaialdia eten du\nKurdistan banatzen duen mugari itsatsita dago Serekaniye hiria. Turkiaren eta islamisten mehatxupean bizi izan da aspaldian, baina proiektu kultural eta politikoei eusten saiatu da.\n«Gaixoak bagina bezala tratatzen gaituzte»\nUrteak daramatza Reyesek Hondurasko LGTBI kolektiboa ahaldundu eta bizi dutenaren berri nazioartean ematen, babes bila. Gobernuaren, Elizaren eta komunikabideen mezu diskriminatzaileek egiten diete kalte handiena.\nHondurasko LGTBI kolektiboaren egoera\nEguneroko ogia biolentzia denean\nHilketa tasa izugarriak dituelako da ezaguna Honduras. Azken hamarkadako ezegonkortasun politikoak eta gaizkile taldeek jarduteko duten askatasunak areagotu egin dituzte pobrezia eta gobernuaren errepresioa. Eragina are eta nabarmenagoa da gizarteko talde ahulenetan: LGTBI kolektiboan, adibidez.\nUgandak homosexualei heriotza zigorra ezartzeko legea onartu nahi du\n«Naturalak ez diren sexu harremanen gorakada» geldiarazi nahi du gobernuak, 2014an onartzerik izan ez zuten lege proiektu baten bidez


OLAIZOLA GORROTXATEGI, Itziar" Ventura" ZAZPIKA GARAren aldizkaria 1124zk 14-15or. Erramu-hezurra zartatua zuela eta, Venturak ezin zuen gerezirik bildu urte hartan. Gaztetan Miamin bizi izan zen, zestalari joan baitzen hemezortzi urterekin. Itzulitakoan Ameriketan irabazitako diruarekin Keixeta-Berri eraiki zuen. Gero, etxekoneko Maritxurekin ezkondu eta itsasoaren beste aldetik ekarritako gereziondoa landatu zuten etxe berriaren aurrean. Orduan bai, sasoia… Baina orain ezinak gaina hartua zion...\nUGARTE Arantzazu "Olatuek gazitutako ametsetan blai" ZAZPIKA GARAren aldizkaria 1123zk 14-15or. Amore eman duzu, Abdul, arraioa!– Hakimek ezin zituen begiak bere lagunaren gainetik kendu. Beldurraren ispilu bilakatu zitzaizkion begi lausotuak, eta malko otzan batek ihes egin zion masailetik behera. Inork ez zion malko hori lehortuko, ordea; itsasoaren gazitasunean galtzera zihoan...\nOrrialdea 4-(e)tik 56-(e)ra


Gabonetako sorkuntza lanen lehiaketa - Berriak - idiazabal\nGabonetako sorkuntza lanen lehiaketa\nIdiazabalgo udalaren Kultura batzordeak, bi lehiaketa jarri ditu martxan gabon jai hauetarako. Lehiaketa hauek herritarrei zuzenduta daude, eta irabazleek herriko komertzioetan erosteko bonoak jasoko dituzte.\nAlde batetik, haurrei begirako lehiaketak egongo dira. Postalak, idazlanak, eskulanak edo bideoak aurkez ditzakete adinaren arabera. Lanak, liburutegian aurkeztu beharko dira abenduaren 23a baino lehen.\nLanak gutun azal itxi baten barruan aurkeztu behar dira eta harremanetarako ondorengo informazioa adierazi beharko da: Izen abizenak, Jaiotze data, Lanaren kategoria: A edo B eta harremanetarako telefonoa.\nBideoen kasuan, kultura@idiazabal.eus helbidera bidali beharko dira edota whatsappez 696 69 08 87 mugikorrera.\nBestalde, adin guztietako herritarrei irekita, balkoiak atontzeko lehiaketa ere antolatu da.\nLehiaketan izena emateko, parte hartzailearen izen-abizenak eta balkoi edo leihoa identifikatzeko helbidea erraztu behar dira Udaletxera bertaratuta edo.\n696 690 887 zenbakira deitu edo whatsapp-a bidali.\nBi lehiaketetan parte hartzeko azken eguna Abenduaren 23a izango da.\nInformazio gehiagorako, postal, gutun eta bideo lehiaketaren oinarriak eta balkoiak atontzeko lehiaketaren oinarriak kontsulta daitezke.


Ikasturte hasiera era mailakatuan egingo da Euskadin - Deia\nEusko Jaurlaritzaren neurriak\nIkasturte hasiera era mailakatuan egingo da Euskadin\ndeia.eus 28.08.2020 | 17:35\nBILBO. Gaur eguerdian, hilak 28, Eusko Jaurlaritzako Hezkuntza sailburu Cristina Uriartek ezohiko ikasturte hasierarako abian jarriko diren neurriak azaldu ditu prentsaurreko batean. Bertan, Euskal Autonomia Erkidego osoan ikasturte hasiera era mailakatuan egingo dela iragarri du.\nHezkuntza eta Osasun Sailek aztertu eta definitu dituzten neurriak Euskadiko Babes Zibileko Planaren Aholku Batzordeak (LABI) gaur goizean Lehendakaritzan egindako bileran azaldu dira, eta hezkuntza-eragileei eta ikastetxeei bidali zaizkie.\nPandemiaren bilakaeraren ondorioz, Eusko Jaurlaritzak eguneratu egin behar izan ditu "Ikastetxeetan koronabirusaren aurrean jarduteko Protokolo Orokorra. (2020-2021 ikasturtea)" dokumentuan jasotako zenbait jarduera eta neurri. Protokolo hori ikastetxeei eta hezkuntza-komunitateari bidali zitzaien ekainaren amaieran, eta, handik gutxira, "Lan-arriskuen prebentziorako neurriak EAEko\nikastetxeetan, covid-19ren eraginpean egoteko arriskuari aurre egiteko". Eusko Jaurlaritzak orain hartu dituen neurriek dokumentu horietako eduki batzuk eguneratzen dituzte, hezkuntza-etapak eskolara hasteko datak zehazteaz gain, eta ikastetxeentzako errefortzuak ere identifikatuz.\nAurtengo ikasturtearen hasierarako onartutako eskola-egutegiak irailaren 7tik aurrera izan behar zuen hasiera orokorra. Baina pandemiaren bilakaerak geletarako itzulera mailakatua izatea gomendatzen du. Horrela, egutegia honela geratzen da ezarrita:\nHaur eta Lehen Hezkuntza eta DBH 1 eta 2: ikasturte hasiera irailaren 7tik aurrera (ikastetxe bakoitzak aurrez ezarria zuen egutegiaren arabera).\nDBH 3 eta 4, eta Batxilergoa: ikasturte hasiera irailaren 15ean.\nLanbide Heziketari dagokionez, tailerrak eta lantokietako praktikak antolatu beharra dela-eta, ikasleak irailean zehar bueltatuko dira, honako egun hauetan hasita:\nGoi-mailako Lanbide Heziketa\nLehenengo maila: irailak 14\nBigarren maila: irailak 16\nErdi-mailako Lanbide Heziketa\nLehenengo maila: irailak 21\nBigarren maila: irailak 23\nLanbide Heziketako ikastetxeetan ematen bada:\nLehenengo maila: irailak 28\nBigarren maila: irailak 30\nUdalen zentroetan ematen bada:


non-stop eskalada bloga: uztaila 2021\n2021(e)ko uztailakren 30(a), ostirala\nEGINO- Pared del Queso- Garrote\nDeigarria da, niri hala iruditu zait beti; kirolariei animoak ematen euskaldunak apartak gara, kuraiatze oihuak ozen entzun daitezke ikusleen gainetik.\nMagina hitz eta marmar ditugu euskaldunok kirolariei animoak emateko. Batzuk oso ezagunak dira " aupa" bezala, beste batzuk berriagoak ditugu, "garrote" adibidez. Nik, hiztegi bitxi honetan, marmar soinuarenak ditut gustukoen; tiii-taaa, ziki-zaka, tiikii. Sinpleak baino efektiboak iruditzen zaizkit, kirolarien kadentzia erritmora egokitu behar ditugu, traineruan patroiak egiten duen bezala, dotorezia puntua hartzen dute.\nBa dira momentuak norberak bere buruari animoak eman beharrean izaten dela. Azken bide honetan, adibidez, eskalada leku ezezagunean sartzen ari nintzela, segurtasun pasiboa kokatu berri; friend eta fisurerotaz ari naiz, zalantzak gogor kolpatzen ninduen murmuinean, orduan, kemen txute baten beharretan nintzen, !!! Garrote !!!, Oihukatzen nion nire buruari.\nPertsonak, orokorrean, kiroletik kanpo ere, animoak beharrezko ditugu; proiekturen bat aurrera ateratzeko, gustuko dugun neska ala mutilari sentimenduak azaltzeko, edo, min egiten digun horrekin bukatzeko. Eta, nola ez, lagun dugun hori ondoan egongo da; bi eskuak gogor estuturik, indar errepresentazio batetan, begietara begiratuko digu, eta oihukatuko du, !!! Garrote !!! Eta dena errazagoa izango da.\nBakarka zabaldu dut Garrote. Behar nuen, deika ari zitzaidan. Iñaki Mendizabalekin batera nengoen bide posible batzuen aukera ikusi genuenean, Maravillas eskalatu berritan errapelatzen ari ginan. Ondoko beste marra gogorrago batetan murgildu gara elkar, linea xamurrago hau beste momentu baterako utziaz.\nEskalada garbia da garrote, ez dago material fixorik, baina, plazerez babesten da, errez kokatzen dira fríend eta fisuak. Arroka ona da ere.\nBidearen hasiera komuna dute Garrotek eta Iñaki eta biok dugun proiektuak, azken honek zuzen tiratzen du pareta tentean dagoen arrakala ederrerantz, eta, Garrote, ezkerretara doa.\nXabier Artolarekin egin dut lehen errepikapena. Plazer izugarria izan da Ibarran bizi den Tolosarrarekin eskalatzea. Eskerrak berari ditugu taxuzko eskalada irudi batzuk, bakarka eskalatzen ari naizela, oraindik, ez dut lortu itxurako eskalada argazki bat ere.\nBidea errapelatu egiten da.\nEgilea: mikel saez de urabain gabilondo ordua: 17:23 1 iruzkin:\n2021(e)ko uztailakren 11(a), igandea\nPene D`Udapet - Empire des sens - SMO3 Tituloa\nTobera erdian nago, arezko ordulari batean sartua, denbora kontua besterik ez da tutu estuaren zurrupak irents nazan, lurrera ongi erantsia ez dagoen guztia bezala, eta, desagertuko naiz, arrastorik gabe lurrundu.\nUrdosen ari naiz idazten, eta, hemen, nire amesgaiztoan bezala, dena desagertu da, irentsita, Aspe ibaiaren harroin estuak zurrupatu ditu ehunka urteko historia bizia.\nOrain, Urdos herriko etxeen teilatu beltzak kontenplatzean, nabariak dira garai hobe bateko aztarnak, herria jendez gainezka zegoen denbora bat. Artzainak, artalde konta ezinez, mendi magal urrunetan, puntu zuriz eta euskarazko ahotsaz koloreztatzen zituztenekoa. Eta zer esan irudizko mugaz, zatitzailea, Pirineotako alde honetan, jendarmeak, zer egin bat zutenekoa. Zuri-beltzezko garaia errepika ezinak dira denak.\nIa ez da inor geratzen hemen, biztanle izan ziren horien etxeak soilik daude zutik, harrizko itzalak balira bezala.\nBi aste pasatu ditut bailara harrigarri honetan, SMO3 titulua lortzeko ikastaro batean hartu dut parte, mendi erreskate talde bateko buru izateko aukera eskaintzen du honek.\nFrantsesak izan dira beti mendizaletasunari buruzko gaietan aitzindari, mendi gidari kontuetan beraiek izan ziran aurrendari ere. Tema honetan berdin gabiltza, hogei urte aurreratuak ditugu gure bizilagunak.\nGipuzkoako Suhiltzaile zerbitzuko sei lankide joan gara titulu hau ateratzea. Ez da lehen aldia izan, orain bi urte zortzi lagun izan ginen SMO2 titulua atera genuenak. Sergio Maiztegi, Ander Espín, Igor Arzelai, Aitor Aramburu "Troko", Mikel Uribesalgo "Ibra", eta idazten ari den hau gara SMO3 lortu dugunak. Aitor Otamendi eta Josu Merino ezin izan dute etorri.\nIrakasleak berriz, SDIS64 mendi erreskate buru den Aurelien Larroque eta Christian Huertas izan dira.\nIkusi ditugun mendi erreskate teknikak ez dira berriak izan guretzako, bi urte dira ikasi genituela, oraingoan aldiz, taldearen antolaketan eta gidaritzan zehaztu ditugu lanak, gauza interesgarriak irakatsi dizkigute.\nEskalada bloga honetan idazteko aitzakia behar nuen, Pene d`Udapeten egin genuen eskalada aprobetxatu dut horretarako, ikaragarri gozatu genuen igoera.\nNaiz eta ikastaro programan " Grand Course " azaldu, zalantzak nituen aurtengoan ere burutu ahal izango genuenik. Aurelienek beti zuen sorpresa bat, Kinder deitzen du berak, eskalada ordez erreskatea egiteko. Bainan, oraingoan bai, gure gozamenerako, Grand Course egin genuen.\nBi taldeetan banatu giñan eskalada luzea egiteko. Alde batetik; Sergi, Igor, Aitor eta Christian, Grande Billareko arista Larrangus igo zuten, eta, besterik; Ibra, Espín, Aurelien eta nik, Pene d`Udapeten, Empire des sens.\nEz ditut bideari buruz xehetasun gehiegirik eman nahi, ez jakinak abentura sentsazioa handitzen du. Bakarrik aipatu, lehen zatian, bi luzetan, La puree de oulle oulle, bidetik egin genuela gora. Zelaitxora iristen da bide hau, eta hor hasten da, Empire des sens, bidea.\nIkaragarri ona iruditu zitzaigun bidea, kalitate handiko eskalada, haitz ezin hobean doana.\nBideak, guk generaman krokisaren arabera, hamar luze ditu, Aurelienek eta biok bost besterik ez genituen egin, baina hau gustuen araberakoa da.\nEskerrak ematea besterik ez zait geratzen. Lehenik nire lankideei, erakutsi duten profesionaltasun maila gaitik, horrelako jendearekin edozein lekutara joan daiteke.\nAurelien eta Christianen lana goraipatu nahiko nuke, irakasle apartak izan dira; pazientzia handiz, eta, humore onez, lortu dute, ikasle talde bateratua izatea, eta hori, beti, txalotzekoa da.\nEzin dut idatzi hau Sylvain Pedro aipatu gabe itxi, bere eskuzabaltasunak gure egonaldia atseginagoa egiten lagundu du, eta, Hotel des Voyageursekoak ere, noski, primerako otorduak dastatu ditugulako, etxeko postreak txunditu gaituzte.\nEgilea: mikel saez de urabain gabilondo ordua: 06:23 iruzkinik ez:


Iraganaren morrontzak - Deia\nerramun osa 24.06.2020 | 01:30\nEgiari zor, biktimei eta haien hurbilekoei zor zaie hori, estatuak du eginbehar hori sinesgarritasunik eskuratuko badu!\nPASA den mendeko hirurogeita hamargarreneko bukaeratik aurrera, ugariak izan ziren eskuin muturreko taldeak ezkerreko militanteak akabatu eta hedabideen, alderdien zein bestelakoen kontrako erasoak antolatu zituztenak. Diktadura azkenetan zegoen eta zetorrenari aurre egiteko eta beldurra nonahi zabaltzeko egin zituzten horiek guztiak, estatuak eginahalak egiten zituen bitartean gertaera horien ikerketa zangotrabatzeko. Gerora, estatuak beste urrats bat egin zuen, gobernu zentralaren barrunbeetatik indarkeria antolatu eta sostengu politikoa zein finan-tzarioa eman zienean. Gerra zikinaren urte lazgarriak izan ziren, pertsonen kontrako izugarrikeriak egin ahal izateko aterpe segurua eskaini zutenak.\nGerra zikinak bi helburu zituen. Alde batetik, Frantziako Errepublikaren jarrera aldaraztea eta indarkeriaren kontrako estrategiara erakartzea. Beste aldetik, aterpetuen eremua kolpatzea, bidenabar, informazioa torturen bidez eskuratuz eta pertsonak desagerraraziz, hala eska-tzen zuen bakoitzean. Inozoa litzateke pentsatzea halako izugarrikeriak egin zirena orduko presidentearen ezagutzarik eta babesik tartean egon gabe, are gehiago, goi-kargudun politikoak (ministro eta estatu idazkari bat tartean) eta polizialak kartzelan amaitu zutenean... Eta, kartzelaren atarian, Felipe Gonzalezen besarkada estua jaso zutenean. Demokraziaren garaiko aldi lotsagarri horrek segitzen du alderdi sozialistaren ibilbidea lardaskatzen eta kateatzen, alderdi horrek segi-tzen baitu halakoen aurrean beste aldera begiratzen, inoiz halakoekin zer ikusirik izan ez balu bezala.\nETAren jardunaren irakurketa kritikoa eta autokritikoa egin behar den modu berdinean, besteak beste, argitu gabeko krimen ugari dagoelako, azaldu gabe dagoelako aldian-aldiko aginduak nork eman zituen, nork gauzatu zituen, nola finantzatu ziren eta horren arrimuan jazotako guzti-guztia, beste horrenbeste egin behar da estatuaren krimenei buruz ari garenean. Zor hori dago kita-tzeko, gizarteari azaltzeko, erantzukizunak onartzeko... Egiari zor, biktimei eta haien hurbilekoei zor zaie hori, estatuak du eginbehar hori sinesgarritasunik eskuratuko badu! Eta ez du balio aspaldiko kontuak direla azpimarratzea, karearen eta lurraren azpian, bazter batean lurperatzea. Printzipio hori bera erabil baitaiteke frankismoaren gehiegikeriez zein bestelakoez ari garenean.\nHorrexegatik, garrantzitsua da estatuaren indarkeria ikertzea, bai eta estatuaren interesak gordetze aldera, Franco diktadorearen garaitik indarrean dagoen Sekretu Ofizialen Legea indargabetzea, demokraziarekin bat letorkeen eta are egokiagoa li-tzatekeen araubide batez ordezkatuz. Horrela, beharbada, besteak beste, argibideak izango genituzke diktadorea hil osteko garai historikoan jazo zirenei buruz; ustelkeriak jota dagoen monarkiaren nondik norakoei buruz; legezkoak ez ziren zenbait jarduera finan-tzatzeko asmoz, drogaren trafikoari eta estatuaren babespean antolaturiko indarkeriari buruz. Higiene kontua da!


BURUTAPENAK 5 — Eibar.ORG | Eibarko peoria\nHemen zaude: Hasiera / Blogak / Mispillibar / BURUTAPENAK 5\nJon Etxabe 2021/05/17 09:50\n* Bide ezberdinak erabili ohi ditu bakoitzaren ulermenak, horrek zailtzen du harremana.\n* Asko laguntzen du zinez errudun sentitzeak zerbait oker egin denean, asko leuntzen ditu harremanak, ertz gehiegi eta biziegiak baititu harroxkoak.\n* Behin ere ez dakizu bizitzako zein egoerak lotuko zaituen beste norbaitekin.\n* Izan zintzoa denekin, edonor bilakatu daiteke-eta zure kide, bezero, borrero…\n* Gizaki orok, askeenak ere, zerbaiten edo norbaiten premia du, helduleku bat behar du, erreala edo asmatua, iraun ahal izateko.\n* Zu zeurenez erakargarria bazara ere, beti duzu beste norbaiten premia.\n* Pertsonen arteko distantzia fisikoa eta besteen barnera doana: neurtu ahal da fisikoa, bestea aldiz, baldintza askoren araberan dago, ze zaila den neurtzen.\n* Iraingarria da batak bestea arretaz ez entzutea, iraingarria ere zenbaiti arreta jartzea..\n* Gaitasuna eskatzen du dudak aukera ezberdinak aldi berean neurtu ahal izateko; ez da baina beti horrela suertatzen, hortik datoz hainbeste ezinikusi eta haserre.\n* Ezinbestekoa da elkarrizketa bestearen begiek beste nonbaiten daudela adierazten dutenean.\n* Zenbat gauza egiten ditugun, zenbat jarrera hartzen, zenbat men besteei egiten, gogo onez, baino besteenganako zerga bat bezala.\n* Azunen erredura da hainbaten hitz-jario etenezina.\n* Aho biko ezpata izan daiteke pertsona bat hur-hurretik ezagutzea.\n* Galduta legoke bazter-nahasleari jaramon egiten diona.\n* Dela fisikoa, dela psikikoa, zer egin minarekin, erakutsi ala gorde: ez da beti erabaki erraza.\n* Hauskorragoak egingo gintuzke biluzik bizitzeak, aldi berean umilagoak eta humanoagoak, elkarbizitza erraztuko luke ondorioz.\n* Lagunarteko mintzagaiei kasu eginez, sarri dut esatekorik ez duen gizarte mutu bat garela sentipena.\n* Berea du talde batek diana bat izatea, unean unekoa gehienetan, aldakorra: agian taldearen estrukturari eusteko balio du.\n* Boterea omen dira txutxu-mutxuak: sare sozialetan datza txutxu-mutxu hori gaur egun.\n* Portaleko postontziak galdu du gaur egun garai batean eguneko mugarri bat zen eragina.\n* Telebista omen garai bateko Elizaren antzekoa: badu parekotasunik, sineskerian eta menpekotasunean gutxienez.\n* Norbait gutxiestea berarekiko arazoren bati ihes egiteko modu bat da.\n* Ez dago lorpen indibidualik, beste hainbat eta hainbaten arrastoa eta eragina du ekintza orok.\n* Objetibotasunik ez dago, bakoitzaren ezagutzak baldintzatzen baitu edozein behaketa: hori barneratuta bagenu errespetu gehiago edukiko genuke besteen iritzienganako, ez ginateke hain tematiak izango.\n* Elkartu egiten ditu urruntasunak jatorriz hur baina elkarrengandik urruti bizi direnak.\n* Legegilearen edo boterearen ahulezia nabaritzen da lege zapaltzaile edo herslea arautu edo inposatzen denean.\n* Zenbat eta gehiago aitortu poliziari, arrisku gehiago omen susmagarritzat hartu zaitzan: egiatik asko du iritzi horrek.\netiketak: Burutapenak 5


Aldundiak lurraldeko enpresentzako finantzaketa-tresna berri bat abiarazi du Elkargirekin eta Oinarrirekin batera - Artikulua - Gipuzkoa ETORKIZUNA ORAIN\nGipuzkoako Foru Aldundiak finantza-tresna bat hitzartu du Elkargi eta Oinarri elkarteekin –elkarrekiko berme elkarteak–, helburutzat hartuta lurraldeko enpresei finantzaketa erraztea jarduera-esparru hauekin zerikusia duten proiektuetarako: berrindustrializazioa eta enpresa-eraldaketa, internazionalizazioa, langileen parte hartzea, eta enpresa-proiektu berriak merkaturatzea. Lankidetza horrek kreditua ahalbidetu die Gipuzkoako enpresa txiki eta ertainei, Gipuzkoan abian den “lankidetza publiko-pribatuaren dinamikan” sakonduz.\nGipuzkoako diputatu nagusi Markel Olanok harrera egin die, gaur, Elkargi eta Oinarri elkarteetako zuzendari nagusiei –Marco Pineda eta Pío Aguirre, hurrenez hurren–, eta horiek beren izenpekoa idatzi dute aipatutako lankidetza-hitzarmenean.\nEkitaldian parte hartu dute, baite ere, Ekonomia Sustapeneko, Landa Inguruneko eta Lurralde Orekako Departamentuko foru diputatu Ainhoa Aizpuruk eta Ogasuneko diputatu Jabier Larrañagak. Orobat parte hartu dute bileran, lurraldean diharduten hamaika finantza-entitatek, bertatik bertara ezagutzeko apustu hau, Gipuzkoako enpresei finantzaketa eskuratzen erraztearen aldekoa.\nMarkel Olanok aintzakotzat hartu du Elkargi eta Oinarri elkarteekin lortutako lankidetza-hitzarmena; lehenengo eta behin “berekin dakarrelako modu erabakigarri eta berritzaile batean aurrera egitea gobernu honek legealdiko lehen minututik hartutako konpromiso batean”, zeina baita “Gipuzkoako enpresei laguntzea, etorkizunari begira egiten dituzten apustuetan, erakundeak eskura dituen tresnen bitartez”, azken helburua izanik “lurraldeko enpresak indartzea; beraz, suspertze ekonomikoa indartzea”. Diputatu nagusiak hau azpimarratu du: “Hitzarmen honek garbi erakusten du Gipuzkoako enpresa-ehun osoarekin egin nahi dugun ahalegina gure industriaren eraldaketan sakontzen jarraitzeko, lehiakortasun, dibertsifikazio eta presentzia globaleko maila handiagoetarantz, apustu eginez kalitatezko enpleguaren alde eta pertsonek enpresa-proiektuan parte hartzearen alde, gure lurraldeko eta gure herrialdeko industria-ereduaren identitate ezaugarriak indartuz”.\nOlanok aintzakotzat hartu du, halaber, finantza-tresna berri honen helburua dela “lankidetza publiko-pribaturako dinamikak bultzatzea” eta dinamika horiek “osatu eta indartu egiten dituztela administrazio publikoaren ohiko tresnak”. Adierazi duenez, “lankidetza-ildo berri bat irekitzen da, non bilatzen duguna den ahalik eta etekinik handiena ateratzea Foru Aldundiaren baliabideei, aurrekontu eta gizarte ikuspegitik begiratuta. Hitzarmen hau dator ekonomia-sustapenaren eta fiskalitatearen eremuetatik ekonomia arloan egiten ari garen lana osatzera eta eragin biderkatzaile bat sortzera. Izan ere, iragarri duenez, asmoa da finantzaketa-ildo honek 130-150 milioi euroko inbertsioak aktiba ditzaten Gipuzkoako enpresek.\nElkargirekin eta Oinarrirekin sinatutako hitzarmenaren xedea da enpresa txiki eta ertainei inbertsioetarako finantzaketa ahalbidetzea, elkarrekiko berme elkarteen abalaz, lau jarduera-esparru hauek hartuta:\na) Langileek enpresen kapitalean zuzenean edo zeharka parte hartzea sustatzea.\nb) Gipuzkoako enpresak internazionalizatzeko prozesuak indartzea, dela kanpoan ezartzeko fasean dauden entitateen enpresa-hazkundeari lagunduz, dela bestelako jarduera batzuei lagunduz, hala nola esportazioa eta ordezkaritzak zabaltzea, banatzaileekin hitzarmenak egitea, merkataritza kanpainak egitea, azoketan parte hartzea eta abar.\nc) Berrindustrializazio eta enpresa-eraldaketa prozesuetan laguntzea, horren bidez Gipuzkoako enpresen lehiakortasuna eta jasangarritasuna areagotzeko.\nd) Hazkunde aukera handiak eta negozio eredu eskalagarria duten enpresa-proiektu berriak dituzten oinarri teknologikoko enpresa berriek edo enpresa eraldatzaile berriek finantzaketarako aukera izatea.\nGipuzkoako Foru Aldundiak, aurten, 35 milioi jartzen ditu lau esparru horietan enpresei laguntzeko programetarako. Gaur sinatutako hitzarmenari esker, Elkargi eta Oinarri elkarrekiko berme elkarteek abalatuko dituzte enpresek laguntza horien testuinguruan egiten dituzten inbertsioak.\nBeste alde batetik, hitzarmen honen osagarri, protokolo bat sinatuko da, hala badagokio, Gipuzkoan diharduten eta lurraldeko enpresa-ehunarekin lan egiten duten finantza-entitate nagusiekin, horiek ere partaide izan daitezen Gipuzkoako enpresek egiten dituzten inbertsioetan. Zehazkiago, aurreikusten denez, finantza-erakunde hauek sinatuko dute protokoloa: Bankinter, Bankoa, BBVA, Kutxabank, Luzaro, Caixabank, Banco Popular, Laboral Kutxa, Rural Kutxa, Sabadell eta Santander. Banketxe horien ordezkariek gaurko bileran parte hartu dute.\nHitzarmena sinatu ondoren, prentsaurreko batean balioetsi dute lortutako hitzarmenaren edukia bai Elkargi eta Oinarriren ordezkariek bai Ekonomia Sustapeneko, Landa Inguruneko eta Lurralde Orekako Departamentuko foru diputatu Ainhoa Aizpuruk eta Ogasuneko diputatu Jabier Larrañagak. Bestalde, Markel Olanok gogorarazi duenez, Foru Aldudian abian jarritako Ekonomia Suspertzeko Planaren jarduera-ildoetako bat da gure industria egiten ari den apustuetara egokitutako “finantza-tresna berriak garatzea”; hain zuzen, “finantzaketa integralerako eredu berriak” sortuz.\n“Elkarrekiko berme elkarteek, sortu zirenetik, zeregin garrantzitsua bete dute Gipuzkoako enpresa-ehunean; izan ere, Gipuzkoako enpresa txiki eta ertainei kreditua ahalbidetu die. Aitortzen dugun rol bat da, eta, gainera, hitzarmen honen bidez ere lagundu nahi dugu”, osatu du. Bi berme elkarteek beren poza agertu dute bete dutelako baliabide publiko eta pribatuen “tresna biderkatzailea” izateko duten betekizuna, eta bermatzen dutelako “baldintza ezin hobeetan eskuratzea kreditua enpresek, langileek eta sortzen ari diren proiektuek, finantza-entitateek maileguak kobratzea ziurtatuz”.


2021/11/26 Bigarren Hezkuntza\nEZUSTEKO LARRIA BIGARREN HEZKUNTZAKO ERAIKINEAN\nAzaroak 25ean, arratsaldean, bi langile soilik eskolan zeudenean, eskola atzeko horma jauzi eta gasaren hodia hautsi zen.\nAtzo egun osoko euri-jasen eraginez eskolaren atzean lubizia sortu zen eta ondorioz lurrak eusten zituen horma galdara etxolaren gainera erori zen, gas-hodiak hautsiz eta sua eraginez. Berehala bertaratu ziren emergentziazko zerbitzuak, suhiltzaileak eta ertzaintza. Era berean, Hezkuntzako Gipuzkoako Delegatu Nagusia, Amaia Urzelai, eta Urnietako Alkatea, Jorge Segurado, bertaratu eta zuzendariarekin elkartu ziren. Gasaren giltza nagusia itzali ahala, sua itzali zen arrisku guztiak sahiestuz.\nZorionez, ez dugu kalte pertsonalik izan, bertan zeuden langileak bizkortasunez erantzun zutelako.\nIstripuak gasaren erabilerari eragiten dio. Alde batetik, berogailurik gabe geratu gara eta bestetik, sukaldea ere ezin dugu erabili. Hori dela eta, Ausolan enpresaren catering zerbitzuaz baliatuko gara eta jada, berogailuez hornituko gaituen enpresarekin harremanetan gaude.\nUrte luzetan, Egape Ikastola DBHrako zentru berria aldarrikatzen ari da eta orain arte, Hezkuntzako eta Udaleko arduradun eta agintariek beti muzin egin dute.\nHona hemen gure beharren adibidea, zoritxarrez horrelako gauzak gertatu behar izaten dute agintariek begiak ireki ditzaten!!!


Ayuntamiento de Alegría-Dulantzi. Udalerrian genero-indarkeria gaitzesteko adierazpena\nUdalerrian genero-indarkeria gaitzesteko adierazpena\nAlegria-Dulantziko Udaletik, indarkeria matxistaren aurreko erabateko gaitzespen eta kondena adierazi nahi ditugu, haren alderdi guztietan; psikologikoa, sexuala, sinbolikoa, soziala, ekonomikoa eta fisikoa. Gure arbuiorik tinkoena emakumeei emakume izate hutsagatik kalte edo sufrimendua eragin diezaiekeen eta haien duintasuna, osotasuna edo askatasuna edozein modutan eta aipatu esparruetan urratzen duen edo urra dezakeen edozein ekintzaren aurrean.\nGizon batek bere bikotekidearen edo bikotekide ohiaren kontra egikaritzen duen indar fisikoa genero- indarkeriaren adierazpenik bortitzena besterik ez da. Eraso fisiko bat ez da haserrealdi baten emaitza, ezta inolako egoera berezi edo ezohikorena ere, baizik eta emakume eta gizonen arteko berdintasun ezarena.\nUdaletik konprometituta gaude genero-indarkeriaren erauzketarekin; biztanleria sentsibilizatzeko jarduerak eginez eta sustatuz; gazteriarekin balioen aldaketa jorratuz; protokolo bateratu baten parte hartuz, indarkeria jasaten edo jasan duten emakumeen arreta hobetzeko.\nHori dela eta, eskaera egiten diegu biztanleei ekintza horien gaitzespenean zein emakume eta gizonen berdintasun eta errespeturanzko bidean laguntza eman eta gurekin egon daitezen.


Uztailaren 12tik 14ra izango da BBK Live jaialdia Kobetamendin — Gaztezulo\nUztailaren 12tik 14ra izango da BBK Live jaialdia Kobetamendin\nUztailaren 12tik 14ra izango da BBK Live jaialdia Kobetamendin https://www.gaztezulo.eus/albisteak/uztailaren-12tik-14ra-izango-da-bbk-live-jaialdia-kobetamendin https://www.gaztezulo.eus/albisteak/uztailaren-12tik-14ra-izango-da-bbk-live-jaialdia-kobetamendin/@@download/image/20126257254bbk2012.jpg\nUrtero bezala udaren etorrerarekin batera badator Bilbao BBK Live Jaialdia. Aurten, uztailaren 12tik 14ra izango dute hitzordua Kobetamendira gerturatzen diren milaka lagunek. The Cure eta RadioHead bezalako taldeak zuzenean ikusteko aukera izango da, baina euskal taldeek ere tartea edukiko dute. Lauroba, Belako eta Zea Mays taldeek joko dute, besteak beste.\nUztailaren 12an, ostegunean, arratsaldeko lehen orduan zabalduko dituzte ateak eta uztailaren 14ra bitarte musikazaleek hartuko dute Kobetamendi. Guztira 60 emanadli inguru izango dira, tartean The Cure, RadioHead, The Kooks eta Vetusta Morla ariko dira.\nEuskal Herritik berriz, ostegunean, uztailaren 12an Bizkaiko Belako taldea ariiko da, ostiralean Zea Mays eta larunbatean Lauroba. Sarrerak salgai daude oraindik webgunean eta ohiko tokietan.\nBilbao BBK Live jaialdiaren harira, Bilboko Alhondigak egitaraua egokitu du eta Eskoziako Glasvegas eta The View bezalako taldeak ikusi ahal izango dira. Lehena uztailaren 13an 13:30etan eta bigarrena berriz uztailaren 14ean ordu berean.\nUztailak 12, osteguna:\nThe Jon Spencer Bues Explosion\nDJ Javi Green & Montxo\nVidtoria's Secet DJ's\nThe Warriors Dj's


Nekane Murga: "Heldutasunez jokatu du euskal gizarteak" - Busturialdeko Hitza : Busturialdeko Hitza\nNekane Murga: "Heldutasunez jokatu du euskal gizarteak"\nAlarma egoera bertan behera geratu ostean, normaltasun berriko lehen asteleheneko datuak eman ditu Nekane Murga Osasun sailburuak, gaur. “Normaltasun berriko gure lehen pausoetan, euskal gizarteak erakutsi duen heldutasuna nabarmendu gura dut. Pozik egon gaitezke, orokorrean, herritarren portaera prudentzian eta zuhurtzian oinarritu delako”.\nSalbuespenak beti dauden arren, gehiengoak “erronka kolektibo baten aurrean gaudela eta bere erantzukizuna inork ezin duela baztertu” barneratu duela uste du sailburuak: “Izan ere, egiten dugunak eta egiteari uzten diogunak gure osasunean eta ingurukoenean ondorioak edukiko ditu. COVID denon arazoa dela barneratu du euskal gizarteak, guztion erronka eta ardura dela barneratu du. Orain ez dezagun ahaztu”.\nUdaz gozatzea denen eskubidea bada ere, “erlaxatu barik”, prebentzio neurriak hartzen jarraitzearen beharra gogoratu du, batez ere jai, ospakizun eta antzekoetan jendea batzen denetan: “Distantzia mantentzea, maskarillak erabiltzea eta eskuak sarri garbitzea da gaur gaurkoz txerto bakarra. Instituzioetatik ematen diren gomendioak ez dira kapritxoa. Arriskua badago”.\nGaurko datuak. PCR bidez zortzi positibo baieztatu zituzten atzo, lau Gipuzkoan, hiru Bizkaian eta bat Araban, eta hildako bat egon zen. Atzo 3.329 proba egin zituzten (2.899 PCR eta 430 serologikoak edo test azkarrak). Gaur gaurkoz, 10 pertsona daude ZIUetan ingresatuta.\n“Zortzi kasu horietatik, bostek harremana daukate aurreko egunetan atzemandako positibo batzuekin, eta isolatuta egon dira”, azaldu du Murgak. Azken aste eta egunotako fokuak “kontrolpean” dituztela eta “aldaketarik ez dagoela” esan du.\nAzkenaldian positibo ematen ari direnen batez besteko adina “jaisten” doala baieztatu du, eta esaterako, atzoko bi positibo adin txikikoak direla zehaztu du: “Azkenaldiko positiboetako batzuk gazteak eta umeak diraUrtebete baino gutxiago duten adingabeak identifikatzen ari gara, eta horrek atentzioa eman digu. Umeek, oro har, ez dute gaixotasunaren sintoma larririk izaten, baina kasuak egon daitezke. Beraz, gure haurrak babestu behar ditugu”.


Amish - Wikipedia, entziklopedia askea.\nAmish edo amishsak (Pennsylvaniako alemanieraz Amisch, alemanez Amische) anabaptismo doktrinako kristau talde bat da. Gehienbat euren bizimodu xehe, usadiozko jazkera, eta gaur egungo erosotasun zein teknologia bereganatzeko jartzen duten erresistentziarengatik ezagunak dira. 362.000 pertsona inguru dira, batez ere Estatu Batuetako Pennsylvania eta Kanadako Ontario estatuetan.\nAmishek estuki lorturiko kultura eta etnia talde bat osatzen dute, nagusiki Suitzatik joandako aleman hiztun emigranteen ondorengoak dira. Mugimendua Jacob Amman suitzarrak sortu zuen, XVII. mendearen amaieran, bere Elizaren lasaikeria moraltzat jotzen zuenari erantzunez. XVIII. mendean, amish askok Ameriketako Estatu Batuetara emigratu zuten. Itun Berrian oso modu literalean sinisten dute eta kanpoaldeko mundutik isolaturik bizitzen saiatzen dira. Bakezaletasuna eta bizimodu xehearen zaleak dira. XVI. eta XII. mendeko jazkeraz jazten dira. Gehienak aleman garaieraren dialekto batez mintzatzen dira: Pennsylvaniako alemana, nahiz eta euren buruei "suitzar amishak" deitzen dietenak "suitzeraz" (Swiss) mintzatzen diren. Pennsylvania Dutch talde ugarietako bat besterik ez da, orokorrean alemaniar jatorrikoak dira (Dutch hitza —"hebeheretarra" eta "nederlandera", ingelesez— behinolako Deutsch —"alemaniarra" eta "alemana"— hitzetik eratorria da).\nKomunitateko arauak ez dira berak leku batzuetan eta besteetan; komunitate batean debekatuta dagoena baimenduta beste batean egon liteke baina, oro har, denek aurrerapen teknologikoak eta gizarte-garapena baztertzen dituzte eta gehienek, estatuaren laguntzak eta gizarte-zerbitzuak ere bai. Beachy Amish izenekoak "aurreratugoak" dira, bereziki 1960eko hamarkada ondoren jaiotakoak: adibidez, etxean ingelesez mintzatzen dira. Aipatzekoa da amishek gainontzeko estatubatuar ingeles hiztunei English ("ingeles") deitzen dietela.\nHaien bizimodua, alderdi batzuetan, ez dator bat Estatu Batuetako legearekin, batez ere hezkuntzari eta haurren lanari dagokienez. Amish haurrak goiz hasten dira komunitatean lanean, eta hezkuntza beren eskoletan jasotzen dute. Gainera, oinarrizko hezkuntza amaitutakoan, eskola uzten dute.\nNazioartean, Peter Weir zuzendariak zuzendutako Witness filmak amish jendea ezagun bilakatu zuen. Film horretan, Harrison Ford, Kelly McGillis, Lukas Haas, Danny Glover, Alexander Godunov, Josef Sommer eta Viggo Mortensen aktoreek parte hartu zuten.\nAmish Studies - Amish Ikaskuntza (Ingelesez)\nAzken aldaketa 28 abendua 2021(e)an, 22:51(e)tan\nOrriaren azken aldaketa: 28 abendua 2021, 22:51.


Ikerketa dantzan kongresua Valentzian — dantzan.eus\nHemen zaude: Hasiera › Komunitatea › Oier Araolaza › Ikerketa dantzan kongresua Valentzian\nDanza más investigación IV. Kongresuaren irekiera ekitaldia. Argazkia: Oier Araolaza. Valentzia, 2016-11-25.\nAzaroaren 25, 26 eta 27an Ikerketa Dantzan nazioarteko kongresua ospatu da Valentzian, Danza más Investigación elkarteak antolatuta. Bertan izateko aukera izan dut eta zakua ideiez eta aukerez beteta ekarri dut bueltan.\nHiru egun bete-bete izan dira Valentzian eman ditugunak. Dantza ikerketen alorrean hazkundea izaten ari da (zaila ere ez zen, nondik abiatzen zen kontuan hartuta) eta ikertzaile gazte eta prestatuak ekarpen interesgarriak egiten ari dira. 200 parte-hartzaile eta 100 ponentzia izan dira kongresuan. Tarte batzuetan hiru edo lau aretotan aldi berean burutzen ziren aurkezpenak, eta gai askok erakartzen nindutela ikusita bi tokitan aldi berean egoteko gaitasun eza sufritu dut.\nPatrick lanaren estreinaldia Valentzian, Danza más Investigación kongresuan, 2016-11-26. Argazkia: Oier Araolaza - dantzan.eus CC BY-SA\nPrograma osoa "Danza más investigación" elkartearen webgunean ikus daiteke. Gogoan iltzatuta geratuta zaizkidan komunikazioen artean, Dantza eta Historia mahaian entzundakoak, edo Dantza eta Politika mahaikoak aipatu nitzake. Aurkezpen teorikoez gain oso interesgarria gertatu da obra eszenikoen komunikazioa. Sorkuntza koreografiko bat aurkeztu eta eszenatokian dantzatzen ikustea oso argigarria eta lagungarria gertatzen baita horrelako lanetara hurbiltzeko.\nRafaela Carrasco, Angels Margarit, Jose Carlos Martinez eta Marcos Morau koreografoen mahai-ingurua, Valentzian, Danza más Investigación kongresuan, 2016-11-27. Argazkia: Oier Araolaza - dantzan.eus CC BY-SA\nAlicia Gomez-ek akuilatuta, kongresuan izan garen euskal ordezkariak hainbat ordu konpartitu ditugu eta elkarren berri izateko aukera ona eskaini digu. Elkarrekin egoteko Valentziara joan behar izateak eroa dirudi, baina denok ere hamaika saltsatan korapilatuta egonik, ez bada gure ohiko eremutik irtenda, ia ezinezkoa gertatzen da denbora hori elkarrekin egoteko hartzea.\nEuskal ordezkaritza Danza más Investigación kongresuan. Ezkerretik hasita, Natalia Monge, Leire Amonarriz, Alicia Gomez, Eneko Lorente, Oier Araolaza, Beñat Urrutia eta Montse Royo. Valentzia, 2016-11-26.\nBegoña Olabarria eta Alicia Gomez Danza más investigación elkartearen sortzaile taldeko bazkideak dira, eta kongresuan antzeman da beraien inplikazioa, antolaketa taldean egon gabe ere hainbat ekitaldi, komunikazio eta mahai koordinaziotan parte hartu baitute. Begoñak iaz defendatu zuen doktorego tesitik abiatutako ponentzia aurkeztu zuen, dantza modernistan emakumeen estereotipoak ikergai dituena. Aliciak Gomez-ek irakasleei begira lantaldean egin den psikologia liburu baten berri eman zuen, taldean lan egiteko sistema hori beste alor batzuetan, dantzan adibidez, aplikatzeko izan ditzakeen aukerak azpimarratuz.\nValentzia, Danza más Investigación kongresua, 2016-11-26. Argazkia: Oier Araolaza - dantzan.eus CC BY-SA\nEuskal ordezkarien ekarpenekin jarraituz, Eneko Lorentek, dantzaren eta zinearen arteko harremanak izan zituen aztergai bere ponentzian, eta zenbait mahai zuzentzeaz gain Euskal Behatokiaren enkarguz EHUko lantalde batean euskal kulturaren inguruan egindako ikerketaren berri eman zuen. Lan eszenikoen aurkezpen artean, Natalia Mongek irrintziaren inguruan egindako ikerketa koreografikoa aurkeztu zuen. Neuk, XX. mende hasierako Poxpolinen figura, generoaren eta politikaren ikuspuntutik aztertu dut.


Euskadik 319 milioiko superabita izan du martxora arte - Ekonomiaren KZ\nEuskadik 319 milioiko superabita izan du martxora arte\nEuskal Autonomia Erkidegoa 319 milioi euroko superabitarekin iritsi da aurtengo martxora, Barne Produktu Gordinaren % 0,41aren baliokidea, 2021eko aldi berean 9 milioiko defizita izan zuenean, BPGren % 0,01.\nAutonomia-erkidegoek 220 milioiko superabitarekin itxi zuten martxoa (BPGren % 0,02), 2021eko defizitetik urrun, bai diru-sarreren martxa onari esker, bai Estatutik jasotako transferentzia handiagoei esker; horien artean, 2017ko BEZaren sistemari dagozkionak daude, Ogasun Ministerioak astelehen honetan argitaratutako aurrekontu-betearazpenaren datuen arabera.\nEta bost autonomia erkidegok soilik izan zuten defizita lehen hiruhilekoan: Balear Uharteek, Gaztela-Mantxak, Kataluniak, Murtziak eta Valentziak.\nBPGaren baliokidetasunari dagokionez, martxora arteko superabit handiena Nafarroakoa izan zen, Barne Produktu Gordinaren ehuneko 0,89; ondoren, Asturiasko 0,58 eta Euskal Autonomia Erkidegoko, Errioxako eta Kantabriako 0,41.\nAdministrazio publikoen defizita, toki-erakundeena izan ezik, 4.633 milioi eurokoa izan zen lehen hiruhilekoan, hau da, 2021eko aldi berean baino % 77,8 txikiagoa, hau da, BPGaren % 0,35.\nOgasun Ministerioak astelehen honetan argitaratutako aurrekontu-exekuzioari buruzko datuen arabera, defizitaren zuzenketa hori diru-sarreren igoera handiari esker gertatu da ( % 11,6), baita gastuen murrizketari esker ere ( % 2,7).\nDiru-sarreren artean, zerga-bilketa nabarmendu zen, % 17,1 igo baitzen; gastuen artean, aldiz, bitarteko kontsumoak, zorraren interesak eta inbertsioa gehitu ziren.\nLehen hiruhilekoan, administrazio zentralak 3.746 milioi euroko defizita izan zuen, BPGren % 75,5 eta % 0,29 gutxiago, diru-sarreren hazkunde handiaren aurrean, batez ere zergak, eta gastuen murrizketaren aurrean, iaz KOIren abalak zenbatu baitziren.\n← Esportazioen prezioak % 21,1 igo dira, eta inportazioak % 31,7\nEspainiako Bankuak BPGren aurreikuspena murriztuko du →\nA-15 errepidea Tuteratik Soriara zabaltzeak 120 milioi euroko kostua izango du\nEstatuak, “online” erosketen banaketa-zergaren alde


Intxaurrondo - Oficina de Turismo de Durango\n180 181 182 183 184 185 186 187 188 189 190 191 192 193 194 195 196 197 198 199 200\nIzenak berak adierazten duenez, intxaurrondoa intxaurrak ematen dituen arbola da.\nUriko sarbideak izen hori hartzen zuen, Intxaurrondo, edo bestela, San Martin. Gaur egun ere, kantoiaren izena azken horren ildo beretik doa: "Sanmartinpe Portalea".\nIntxaurrondo errebal itzaltsua eta herrikoia zen, etxe estu eta luzeduna, eta baserri-izaerakoa.\nKalebarrian Udal Biblioteka dago; kale erdian, berriz, Zeharkalek eta Komentukalek sortzen duten kantoian, Errukiko Amaren imajina erromanista dago, horma-hobi batean.\nKomentukalek, edo, "Calle Conventos", izen hori hartu zuen bertan bi komentu daudelako: Santa Susana eta San Francisco.\nAzken horren parean, Balbino Garitaonaindia plazan, hainbat elementu bereizten dira, adibidez, Zezenak Dira eskultura, Intxaurre baserria, edota Lejarza jauregiaren atzealdea, fatxada nagusiak Santa Ana plazarantz jo du-eta.\nKalebarritik zein Komentukaletik ditu sarbideak. Eraikina lehen letren eskola izan zen antzina.\nEraikin neoklasikoa da, soil-soila. Martin Echaburuk diseinatu zuen 1826an mutilen eskola izan zedin, eta lau urte geroago egokitu egin zuten, neskek ere bertara joaterik izan zezaten. Ordura arte, udaletxeko kapitulu-gelan ematen ziren eskolak, horrek zekartzan traba eta eragozpen guztiekin.\n2009an berriztatu eta handitu egin zuten, Udal Biblioteka berria eta Udal Artxiboa hartzeko, hau da, Erdi Aroko dokumentazioa, XVI. mendeko akta- eta kontu-liburuak, memorialak (instantziak eta eskariak), etab. gordetzen dituen artxibategia.\nAntzina inguru horretan zegoen Errukiko Ama portalearen goialdean zegoen XVI. mendeko imajina hori, eta Uriaren sarbide hartatik geratzen den arrasto bakarra da.\nSanta Susana komentua\nSanta Susana komentua 1586an sortu zuten moja agustindar batzuek. Durangoko bonbardaketan txikitu egin zuten, eta gerrostean berriro eraiki zuten.\nElementu zahar batzuk ditu oraindik ere, esaterako, hiru arkudurako fatxadan dagoen zutabedun ataripea, zutabe biren artean Santa Susanaren imajina gorde duen horma-hobia, eta portalearen ardatzean dagoen kanpai-horma.\nSan Francisco monasterioa\nAntzinako dokumentuetan San Antonio gisa ere ageri da, eta hiribilduko komenturik zaharrena da. Frantziskotarrek Bizkaian sortu zuten lehenengo fundazioa izan zen.\n1439an sortu zuten komentua, baina XVI. mendera arte ez zuten klausurarik egin. Antza denez, Santa Anaren atzealdean zegoen.\nElizaren portalea eta dorrea XIX. mende bukaeran eraiki zituen Martín Guridi Garamendik, eta Bizkaiko neoerromanikoaren errebibalismoaren adibide interesgarria da.\nEskultura honek Durangoko usadio zaharrenetarikoa islatzen du, 400 urtetik gorako historia duena. Gaur egun, Zezenak dira edo sokamuturra San Fausto jaietan egiten da, urriaren 13aren bueltan. Alde zaharrean bigantxa bat askatzen dute, lepotik soka batez eutsita, eta Santa Ana plazaraino iritsi behar da.\nBalbino Garitaonandia plazan XVII. mendeko eraikin azpimarragarri bat dago, baserri-arkitektura eta hirikoa uztartzen dituena. Estilo hori sarritan erabili izan zuten errebaletan eta hiribilduetako herrigunetik hur zeuden eremuetan.


Oier Ibarguren Caja Rural-Seguros RGAren lehen taldearekin arituko da 'stagiaire' moduan - Azpeitia - uztarria.eus\nAnartz Izagirre 2020-08-05 15:12\nLau txirrindularik izango dute Caja Rural-Seguros RGA taldean stagiaire izateko aukera, eta horietako bat da azpeitarra. Ibargurenek "sekulako aukera" dela adierazi du.\nUrtero legez, Caja Rural-Seguros RGA taldeak bere talde filialeko hainbat txirrindulari hautatu ditu stagiaire postuak betetzeko, eta horietako bat izango da Oier Ibarguren azpeitiarra. Txirrindulari horiek aukera izango dute lehen taldearekin batera hainbat lasterketatan esperientzia eskuratzeko nahiz ikasteko.\n"Une honetan ez nuen inondik inora espero halako aukera sortzerik", azaldu du azpeitiarrak, eta gaineratu du "sekulako aukera" dela beretzat lehen taldearekin lasterketetan parte hartu ahal izatea. Iazkoan ez zuen lortu Ibargurenek stagiaire izatea, baina aurtengoan "dena" emango duela dio. Hala eta guztiz ere, azpeitiarrak ez daki zein lasterketetan lehiatu ahal izango den: "Ezin digute ezer konfirmatu, COVID-19aren kontu honekin ez baitakigu zein lasterketa egingo diren eta zein ez".\nOier Ibarguren (Azpeitia, 1997) elite mailan, 23 urtetik gorako afizionatuetan aritu da denboraldi honetan; izan ere, Caja Rural-Seguros RGA taldeak fitxatu zuen iaz txirrindulari azpeitiarra.


Pribatutasun politika - Lan eskaintzak - Katea Legaia\nPribatutasun politika – Lan eskaintzak\nKatea Legaian lan egiteko zure hautagaitza bidaltzerakoan zure datu pertsonalen tratamendua baimentzen duzu zure CVa hautaketarako jaso dezagun, eskaintzen den lanposturako egokia zaren baloratu ondoren. Era berean, gure produktu eta zerbitzuen inguruko informazioa jaso zenezake noizean behin.\nTratamendua baimentzen ez baduzu, Katea Legaiak langileen hautaketa prozesuan ezingo zaituela kontuan hartu onartzen duzu.\nTratamenduaren arduradunak, hots, Katea Legaia S.L.L-k, ez ditu zure datuak beste helburu batzuetarako erabiliko.\nTratamenduaren arduraduna: Katea Legaia S.L.L., IFK B-20533329, helbidea Epele Bailara Industrialdea, 35. 20128 Hernani, Gipuzkoa. Harremanetarako helbide elektronikoa: info@grupokl.com.\nHornitutako datuak gordeko dira harreman komertzialak irauten duen bitartean edo legezko betebeharrekin betetzeko beharrezkoak diren urteetan zehar. Bi kasuetan bakarrik emango zaizkie datuak hirugarrenei: 1: Legezko betebeharra. 2: Lan eskaintza baterako hautagaitza bidaliz gero. Kasu horretan hirugarren enpresei eman ahal zaizkie bete behar den lanposturako hautaketa prozesuetan soilik erabiltzeko. Zure datu pertsonalak tratatzen ari garen jakiteko eskubidea duzu. Hori dela eta, zure datu pertsonaletan sartzeko, datu okerrak zuzentzeko edo datuak gehiago ez direnean behar hauek ezabatzeko eskubidea duzu.\n+INFO: grupokl.com-eko pribatutasun politika osoa


2020ko apirilaren 05a, igandea | Ordua Euskal Herrian 10:29:12\n-2 kg ganba\nUretan pasa eta lehortu egingo ditugu ganbak. Olioz igurtzi eta gatz larri ugari emango diegu ondoren. Plantxa edo padera handi bat su bizian jarri eta hartan utziko dugu ongi berotu arte. Batetan edo hainbat txandatan erreko ditugu ganbak, haien tamaina da kontua. Hondo beroan ipiniko ditugu, ongi ordenatuak, beroak berdintsu har ditzan. Gorritu eta barruko haragia maneatzen hasi arte edukiko ditugu, minutu batez alde bakoitzetik, tamainaren arabera. Ez dugu kanpotik erreko diren beldur ari behar. Ez ditugu ganbak erregosi behar, baizik eta ongi txigortu. Erretiratu eta limoiarekin, maionesarekin edo bixigarri den beste saltsaren batekin zerbitzatuko ditugu ganbak.\nLabean nola erre\nGero eta maizago ikusten ari gara, haragia edo arraina labean sartu ondoren, ahantzi egiten dela jendea egin behar duenaz eta errezetak zehaztutako denbora igaro arte, hantxe egoten dela labeari jaramon egin gabe. Ezer ez dago okerragorik.\nErreki on batek hezetasuna behar du beti labean dagoen bitartean. Hau da, jakia erretzen ari den erretiluak ura edo isurkariren bat behar du beti hondoan, jakia lehor ez dadin. Ura, ardoa edo unean uneko marinada izaten da isurkari hori. Lurruntzearen poderioz lehortzen ari dela sumatu orduko, isurkariz hornitu beharko dugu erretilua eta zuku harekin haragia edo arraina aldiro-aldiro busti.\nInork uste badu erre beharrean pieza egosi behar zaiola, hona hemen irtenbide batzuk. Lehenengoaren arabera, pare bat edo hiru zurezko koilara garbi jarriko ditugu erretiluaren hondoan, isurkarian, eta haien gainean jarriko dugu pieza, isurkaria uki ez dezan. Bigarren aukera dugu pieza labearen parrillaren gainean pausatzea eta erretilua beherago, zukua jaso dezan. Horrela eginez gero, etengabe garaztatu eta busti beharko dugu errekia.


Ekainaren 28an LGTBIQ+ komunitatearen aldarria Gasteizko kaleetan entzungo da – Hala Bedi\n> Ekainaren 28an LGTBIQ+ komunitatearen aldarria Gasteizko kaleetan entzungo da\nSexu-genero disidentziaren borroka eguna da gaurkoa. "Transfobiari antolakuntzaz eta autodefentsaz aurre egin" leloarekin manifestazioa 19.00tan Andra Mari Zuriaren plazatik.\nEkainaren 28 guztietan bezala, Stonewalleko istiluak gogoratu eta lehen planora ekartzen dira LGTBIQ+ mugimenduaren borrokan hain garrantzitsuak izan ziren egunak. Ekainean gainera Francisen erahilketa ere salatu du E28 koordinadorak Gasteizen, Euskal Herriko sexu-genero disidenteen borrokan garrantzia berezia izan zuen erahilketa.\nKoordinadorako Trilarrekin hitz egin dugu Hizpidean. Berak ekarri dizkigu aurtengo aldarriak, eta mobilizaziorako deia egin du.\nHizpidea: Ekainaren 28an LGTBIQ+ komunitatearen aldarria Gasteizko kaleetan entzungo da\n← El músico gasteiztarra Doctor Sax presenta nuevo trabajo\n52 años después de los disturbios de Stonewall, la lucha sigue →


EDEko Orekatuz batzordetik | Nontzeberri\nHasiera/EMAKUMEA/EDEko Orekatuz batzordetik\nEDEko Orekatuz batzordetik\nMartxoaren 8an, Orekatuz Batzordeak egokitzat jo du Emakundek aurtengo urterako egin duen proposamenarekin bat egitea, emakumeen eta gizonen berdintasunarekiko erakunde gisa dugun konpromisoari eutsiz. Mezu hau helarazi digu: Nork zaintzen du? Jar dezagun agerian Egin dezagun dagokiguna, eta eskatzen du emakumeen eta gizonen arteko eta erakundeen eta gizarte osoaren arteko zainketa-lanak agerian jartzea, baloratzea eta banatzea.\nBaina, era berean, “uste dugu EDE Fundazioan ibilbide luzea egin dugula eta “zainketa-lanen banaketatik” harago joan behar dugula, edo “gure partea egitea” etxeko lan pare bat bere gain hartzera mugatzen dela.”\nBadakigu, halaber, zaintza erdigunean jarri beharra feminismoaren aldarrikapen handienetako bat dela, eta, era berean, zainketak baloratzea eta ardurak hartzea hainbat programa-esparrutan jasotzen den helburua dela; esaterako, NBEk sustatutako garapen jasangarrirako Agenda 2030ean. Ekonomia Feministak gogorarazten digu gure gizartean lan mota bat dagoela, oraindik ikusezina edo gutxi baloratua, zainketaren lana etxean, komunitatean. Gogorarazten digu, batez ere, lan horretaz arduratzen direnak emakumeak direla.\nMartxoaren 8an, gure inguruan, gure erakundean, gure familietan… “Nork zaintzen du? Nor arduratzen da eguneko menuez, txikitzen edo zahartzen den arropaz? Nork artatzen ditu gaixoak? Nor arduratzen da afektuez? Nork hitz egiten du “mutil-lagunez” eta “neska-lagunez” edo seme-alabekiko afektuez? Nork aitortzen eta laguntzen du? Nork ikasten ditu errezetak eta familiako adinekoen istorioak? Nork planifikatzen du? Nork…?”\nLau emakumeren esperientzia “Emaktiva”-ren bideo berrian\nBilboko Udalaren Emakumeen eta Gizonen Berdintasunerako V. Plana\n“Emakume Migratzaileen Aintzatespenaren” sari-banaketa\nMartxoaren 8rako jarduera, “Emakumeok bidean” sarearen bultzadaz\nDuela 54 min


Timahoe - Wikipedia, entziklopedia askea.\nTimahoe dorrea Irudi gehiago\n52°57′39″N 7°12′06″W / 52.9608°N 7.2017°W / 52.9608; -7.201752°57′39″N 7°12′06″W / 52.9608°N 7.2017°W / 52.9608; -7.2017\n120 m, itsas mailaren gainetik\nTimahoe dorrea Irlandako Laoiseko konderrian dagoen udalerri bat da, Portlaoisetik 12 kilometro hegoaldera dagoen dorre irlandarra da. 2006ko erroldaren arabera 527 biztanle zituen.\nVII mendean Mo Chua of Ballak monasterio bat ereiki zuen bertan baina 919an erre egin zen. 1019an berria eraiki zuten baina honek ere amaiera berdina izan zuen 1142an. Hirugarren monasterioa altxatu zuen O'More familiak, eta ordukoa da gaur egun dakusagun Timahoe dorrea. Monasterioa okupaturik egon zen 1650 inguru arte. gaur egun haren aztarnak baino ez dira gelditzen, baina dorrea oso ongi kontserbaturik mantentzen da.\nDorreak 30 metrotako altuera dauka. Atea lurretik altuera batera egina dago erromaniko estiloan. XIX mendean gokio punta berriztu behar izan zitzaion dorreari.


BM: Eusko Jaurlaritzaren ziurtagiriak jaso dituzte gure profesionalek\n2019 eka 24Formakuntza\nBM supermerkatuetako 13 profesionalek merkataritzaren sektoreko lehenengo ziurtagiri profesionalak jaso dituzte, esperientziaren aintzatespenaren bitartez. 2017an, akordioa egin genuen Eusko Jaurlaritzarekin, BM Supermerkatuetako profesionalen lantaldearen gaikuntza aitortzeko gure helburua betetzeko; horri esker, bere langileen esperientzia homologatzen duen enpresa bakarra gara merkataritzaren sektorean.\nMerkataritza-jardueretako Erdi-mailako tituluari dagozkion ikasgaiak baliozkotzen ditu ziurtagiriak, eta sei urte baino gehiagoko esperientzia duten sekzioko arduradunei zuzenduta dago. Aitortutako gaikuntza hori lanbide heziketako ikasgelako 840 eskola-orduren baliokidea da, eta beren esperientzia eta prestakuntza osagarria egiaztatuta eskuratu dute arduradunek. Etorkizunera begira, ziklo horiei dagozkien modulu guztiak osatuz, Merkataritza-jardueretako Erdi-mailako Lanbide Heziketako titulua lor daiteke. Gure asmoa da, titulazio ofizial baten bitartez, gure profesionalen prestakuntza eta ezagutza aitortzea. Aurreikuspenen arabera, 100 profesionalek baino gehiagok lortuko dute ziurtagiria datozen bi urteotan.\nHiru milioi euro baino gehiagoko inbertsioa Prestakuntzan\n3.750.000 euro baino gehiagoko inbertsioa egingo dugu 2019. urte honetan, langile bakoitzeko 800 euroko batez besteko gastuarekin. Era horretan, prestatuta dauden baina beren jarduerarako araututako prestakuntzarik ez duten langileen lana eta esperientzia aitortzea da gure helburua. Gainera, BM Supermerkatuetako langileek lortutako ziurtagiria Euskadin ez ezik, Europa mailan ere homologatuta dago.\nZiurtagiri hori lortu da azkeneko urteotan Eusko Jaurlaritzaren eta BM Supermerkatuen arteko baterako lanari esker; helburua izan da enpresak eskatzen ari ziren behar bati erantzuna ematea eta merkataritzaren sektorean etorkizun oparoa izan dezakeen kolektibo bati ikusgarritasuna ematea.


Emakume eta Gizonen Soldata Berdintasunaren Nazioarteko eguna Emakume eta Gizonen Soldata Berdintasunaren Nazioarteko eguna\nGaur, otsailak 22, Emakume eta Gizonen Soldata Berdintasunaren aldeko Nazioarteko eguna da\n2019an EAEko emakume gazte batek gizonezko batek baino 222€ gutxiago kobratu zituen hilean\nBerdintasuna lortua balego bezala hitz egiten dugu. Berdintasun faltsuaren ideiaz hitz egiten dute aditu batzuek eta hau aspektu askotan ikusi dezakegu. Unibertsitateetan esaterako, denok sarbide aukera berdinak ditugula esaten dugu, baina oraindik ere, femenizaturiko eta maskulinizaturiko ikasketekin aurkitzen gara, horrek bere ondorioak dituelarik. Espazio publikoetan hitz egiterakoan, hitzartzeak norberaren gaitasunaren araberakoak direla esan izan da, baina emakumeek espazio publikoan gizonek baino gutxiago hitz egiten dute.\nEnpleguan ere errealitate berarekin aurkitzen gara. 2019an EAEko emakume gazte baten batez besteko soldata gizonezko gazte batena baino 222€ gutxiagokoa izan zen. Urtean 3.000€-ko aldea suposatzen duelarik, %25eko arrakala. Gaur, arrakala horri buruz hitz egin nahi dugu.\nEmakumeek arlo pribatutik atera eta lan merkatuaren parte izateko ahalegin handiak egin badituzte ere, arlo pribatuko eta familiako zaintza lanak haien gain hartzen jarraitzen dute. Honek lanaldi bikoitza suposatzen du haientzat.\nUkaezina da berdintasun erreala ez dela bermatzen. Hori dela eta, Euskadiko Gazteriaren Kontseilutik (EGK) eta 6 elkarteren atxikimenduarekin, Emakume eta Gizonen arteko Soldata Berdintasunaren aldeko Nazioarteko eguna aprobetxatuz, lanpostu berdina betetzen duten pertsona guztiei berdin ordaintzea eta lan-baldintza berdinak izatea aldarrikatzen dugu, inolako bereizketarik egin gabe, emakume, gizonen eta genero bitarraren parte sentitzen ez diren pertsonen artean.\nEGKren manifestuaren eskariak eta aldarrikapenak:\nGazteen egoera prekarizatua bada lan merkatuan, emakume gazteen egoera txarragoa da. Kristalezko sabaia, desberdintasun horizontala, partzialtasuna, aldi baterakotasuna, kontziliazioa… errepikatzen diren errealitateak dira.\nHori dela eta, manifestuak biltzen dituen aldarrikapenak ondorengoak dira:\nGazteen enplegura bideratutako politika publikoetan genero-ikuspegia txertatzea. Hori dela eta, erakunde publikoek baliabideak jarri behar dituzte emakumeek soldata berdinak jasotzeko, lanaldi bikoitzak kentzeko, emakumezkoek eta gizonezkoek aisialdian igarotzen duten denbora berdintzeko, eta lan-munduan agintzen duen sistema heteropatriarkalari loturiko bestelako diskriminazioei amaiera emateko.\nSoldata arrakalaren azterketa egiteko eman beharreko lehenengo urratsa sexuka banatutako datu eguneratuak izatea da.\nSoldata arrakala ezabatzeko enpresa pribatu zein publikoei zigor gogorragoak jartzea, benetako berdintasunera iristeko tresna bezala.\nErakunde publikoek lan kontratu duinak bultzatzeko neurri efizienteagoak hartzea, gazteen egoera ekonomikoa arintzeko eta etorkizun hobeago bat ziurtatu ahal izateko, horrek dakartzan arazoei ere konponbidea emateko modua den heinean.\nEzinbestekoa da Berdintasun Planak bultzatzea eta enpresa eta zerbitzu ezberdinetan garatzea eta inplementatzea. Berdintasun erreala garatzeko neurriak ezartzen direla ziurtatzeko.\nGehiago jakin nahi baduzu edo zure proposamenak helarazi nahi badituzu, idatzi bizibaldintzak@egk.eus / berdintasuna@egk.eus helbideetara edo deitu 945220601 / 688737153 (Oihana) edo 943429767 / 615749929 (Irati) zenbakietara.\nElkarte hauek atxiki dira manifestura: CCOO Gazteak, Gazte Abertzaleak, LSB-USO, Euzko Gaztedi (EGI), Rebeldía eta Aldarte.